text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
4 Zvino Jehovha akataura naMosesi, achiti:
2 “Taura nevanakomana vaIsraeri, uchiti, ‘Kana mweya+ ukatadza nokusaziva+ pazvinhu chero zvipi zvazvo zvinorayirwa naJehovha kuti hazvifaniri kuitwa, munhu wacho akaita chimwe chazvo:
3 “‘Kana mupristi, iye muzodziwa,+ akatadza+ zvokuti anoita kuti vanhu vave nemhosva, anofanira kubva auya kuna Jehovha nenzombe duku yakanaka kuti ive chinopiwa chechivi nokuda kwechivi chake+ chaakaita.
4 Anofanira kuuya nenzombe yacho duku kusuo retende rokusanganira+ pamberi paJehovha, oisa ruoko rwake pamusoro wenzombe yacho,+ ourayira nzombe yacho pamberi paJehovha.
5 Mupristi, iye muzodziwa,+ anofanira kutora rimwe ropa renzombe yacho, opinda naro mutende rokusanganira;
6 uye mupristi anofanira kunyika munwe+ wake muropa racho, osasa rimwe ropa racho kanomwe+ pamberi paJehovha, pamberi peketeni renzvimbo tsvene.
7 Mupristi anofanira kuisa rimwe ropa racho panyanga+ dzeatari yerusenzi inonhuhwirira pamberi paJehovha, iri mutende rokusanganira, uye rimwe ropa rose renzombe ngaaridururire muzasi+ meatari yechinopiwa chinopiswa, iri pasuo retende rokusanganira.
8 “‘Asi ngaabvise mafuta ose enzombe yechinopiwa chechivi pairi, mafuta anofukidza ura, iwo mafuta ose ari paura hwacho,+
9 neitsvo mbiri nemafuta ari padziri, aya ari muhudyu. Asi manda iri pachiropa, ngaaibvise pamwe chete neitsvo dzacho.+
10 Zvichava zvakafanana nezvinobviswa panzombe yechibayiro chokugoverana.+ Mupristi anofanira kuita kuti zvipfungaire pamusoro peatari yechinopiwa chinopiswa.+
11 “‘Asi dehwe renzombe yacho nenyama yayo yose pamwe chete nomusoro wayo nemazondo ayo noura hwayo nendove yayo,+
12 anofanira kuita kuti nzombe yacho yose ibudiswe kunze kwomusasa+ kunzvimbo yakachena kunodururirwa madota ane mafuta,+ uye anofanira kuipisira pahuni dziri pamoto.+ Ngaipisirwe kunodururirwa madota ane mafuta.
13 “‘Zvino kana ungano yose yaIsraeri ikakanganisa,+ uye ungano yacho isina kuziva kuti vakaita chimwe chezvinhu zvose zvinorayirwa naJehovha kuti zvirege kuitwa, vakava nemhosva,+
14 chivi chavakaitira chimwe chezvinhu izvi chikazivikanwa,+ ungano inofanira kubva yauya nenzombe duku kuti ive chinopiwa chechivi uye inofanira kuuya nayo pamberi petende rokusanganira.
15 Varume vakuru veungano vanofanira kuisa maoko avo pamusoro wenzombe+ yacho pamberi paJehovha, uye nzombe yacho inofanira kuurayirwa pamberi paJehovha.
16 “‘Zvino mupristi, iye muzodziwa,+ anofanira kuuya nerimwe ropa renzombe yacho mutende rokusanganira.+
17 Mupristi anofanira kunyika munwe wake murimwe ropa racho, orisasa kanomwe pamberi paJehovha, pamberi peketeni.+
18 Ngaaise rimwe ropa racho panyanga dzeatari+ iri pamberi paJehovha, iri mutende rokusanganira; uye ngaadurure rimwe ropa rose muzasi meatari yechinopiwa chinopiswa,+ iri pasuo retende rokusanganira.
19 Ngaabvise mafuta ayo ose ari pairi, aite kuti apfungaire paatari.+
20 Anofanira kuitira nzombe yacho sezvaakaitira imwe nzombe yechinopiwa chechivi. Ndizvo zvaachaiitira; uye mupristi anofanira kuvayananisira,+ vakanganwirwe.
21 Anofanira kubudisa nzombe yacho kunze kwomusasa uye anofanira kuipisa, sokupisa kwaakaita nzombe yokutanga.+ Icho chinhu chinopiwa chechivi nokuda kweungano.+
22 “‘Kana jinda+ rikatadza, rikaita chimwe chezvinhu zvose zvinorayirwa naJehovha Mwari waro kuti hazvifaniri kuitwa,+ asi risingaiti nemaune, rikava nemhosva,
23 kana kuti rikaziviswa nezvechivi charo charakatadzira murayiro,+ rinofanira kuuya nembudzana hono+ yakanaka kuti ive chinopiwa charo.
24 Rinofanira kuisa ruoko rwaro pamusoro+ wembudzi yacho duku, roiurayira munzvimbo inowanzourayirwa chinopiwa chinopiswa pamberi paJehovha.+ Icho chinhu chinopiwa chechivi.+
25 Mupristi anofanira kutora rimwe ropa rechinopiwa chechivi nomunwe wake, oriisa panyanga+ dzeatari yechinopiwa chinopiswa, odururira rimwe ropa racho rose muzasi meatari yechinopiwa chinopiswa.
26 Ngaaite kuti mafuta acho ose apfungaire paatari sezvaanoita nemafuta echibayiro chokugoverana;+ uye mupristi anofanira kuriyananisira chivi charo,+ rikanganwirwe.
27 “‘Zvino kana mweya upi zvawo wevanhu vomunyika ino ukatadza, munhu wacho asingaiti nemaune nokuita kwake chimwe chezvinhu zvinorayirwa naJehovha kuti hazvifaniri kuitwa, ova nemhosva,+
28 kana kuti akaziviswa nezvechivi chake chaakaita, anofanira kuuya nembudzana hadzi+ yakanaka nokuda kwechivi chake chaakaita.
29 Anofanira kuisa ruoko rwake pamusoro+ wechinopiwa chechivi, aurayire chinopiwa chechivi munzvimbo imwe chete iyoyo inourayirwa chinopiwa chinopiswa.+
30 Mupristi anofanira kutora rimwe ropa rayo nomunwe wake, ariise panyanga+ dzeatari yechinopiwa chinopiswa, uye adururire rimwe ropa racho rose muzasi meatari.+
31 Ngaabvise mafuta ayo ose,+ sokubviswa kunoitwa mafuta echibayiro chokugoverana;+ uye mupristi anofanira kuita kuti apfungaire paatari kuti ave kunhuhwirira kwakanaka kunoitirwa Jehovha;+ uye mupristi anofanira kumuyananisira, akanganwirwe.+
32 “‘Asi kana akauya negwayana+ kuti rive chinopiwa chake chechinopiwa chechivi, ngaauye negwayana gadzi rakanaka.+
33 Anofanira kuisa ruoko rwake pamusoro wechinopiwa chechivi, oriurayira munzvimbo inowanzourayirwa chinopiwa chinopiswa kuti rive chinopiwa chechivi.+
34 Mupristi anofanira kutora rimwe ropa rechinopiwa chechivi nomunwe wake ariise panyanga dzeatari yechinopiwa chinopiswa,+ uye ngaadururire rimwe ropa racho rose muzasi meatari.
35 Ngaabvise mafuta aro ose sokubviswa kunowanzoitwa mafuta egondohwe duku rechibayiro chokugoverana, uye mupristi anofanira kuita kuti zvipfungaire paatari pamusoro pezvinopiwa zvaJehovha zvinopiswa nomoto;+ mupristi anofanira kumuyananisira+ chivi chake chaakaita, akanganwirwe.+
Tumirawo vamwe
Tumirawo vamwe
Revhitiko 4
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=3&Chapter=4&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D4%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
NHARIREYOMURINDI (YOKUDZIDZA) JUNE 2013
Magazini ino ichawedzera kukoshesa kwatinoita unhu hwaJehovha husingawanzotaurwi nezvahwo.
Kuteerera Jehovha Kwakandiwanisa Makomborero Akawanda
Verenga nyaya youpenyu yaElisa Piccioli. Haana kudzokera kumashure pasinei nezvipingamupinyi kana kuti zvaakarasikirwa nazvo.
Nyatsokoshesa Unhu hwaJehovha
Zvinorevei kuva munhu anotaurika naye uye asingasaruri? Kuongorora muenzaniso waJehovha Mwari kuchatibatsira kuratidza unhu uhwu.
Koshesa Rupo Uye Kunzwisisa Kunoita Jehovha
Jehovha anoratidza muenzaniso wakanaka pakuva nerupo uye pakunzwisisa. Kudzidza muenzaniso wake kuchatibatsira kuratidza unhu ihwohwo.
Koshesa Kuvimbika Uye Kukanganwira Kunoita Jehovha
Kuvimbika uye kukanganwira unhu hwakanaka hunoratidza zvakaita shamwari yechokwadi. Kutevedzera Jehovha kuchatibatsira kuti tirambe tiine unhu uhwu hunokosha.
Mibvunzo Inobva Kuvaverengi
“Vanakomana vaMwari wechokwadi” uye “midzimu yaiva mujeri” inotaurwa muBhaibheri ndivanaani?
Bvuma Kuumbwa Nechirango chaJehovha
“Muumbi wedu,” Jehovha, akaumba vanhu uye marudzi. Chii chatingadzidza pane izvozvo, uye tingabatsirwa sei nokutiumba kwaanoita mazuva ano?
Vakuru—Muchazorodza “Mweya Wakaneta Here”?
Vakuru vanogadzirira sei kushanyira munhu kuti vamufudze? Vakuru vanogona kukurudzira munhu akaneta kana kuti akaora mwoyo nekumupa “chipo chemudzimu.”
Unoyeuka Here?
Wakanyatsoverenga here magazini eNharireyomurindi emwedzi mishoma yapfuura? Ona kana uchiri kuyeuka.

robotstxt: allowed

filter: keep


text:
Chisipiti
Muchidzidzo chetaranyika, chisipiti kana chinyuko (spring - permanent) zvinoreva panzvimbo panobuda mvura ichitubuka yega kubva pasi. Kana chisipiti chichibuda kubva pasi pedombo chinonzi dombore.
Panonaya mvura, imwe mvura inosinina ichipinda pasi pevhu. Yave pasi, mvura iyi inotevedza pane ivhu kana mhande yematombo anobvinina (layer of permeable soil or rock). Mvura iyi inokwezvewa kuenda kunzvimbo dziri pakaderera kuburikidza negunganidzo re Earth. Nokuda kwegunganidzo, mvura yemuvhu inoda kuwungana ichigadzikana pasi ipapo kudzamara pamusoro payo pave muchechetere. Iwoyu muchechetere wemvura unodanwa kunzi tafura yemvura - water table kuEnglish.
Imwe nguva mhande chematombo anobvinina chinosvika pachinobudikira pachinosangana nepane nhika pauso hwenyika. Ipapo kana tafura yemvura iri pakakwirira kudarika nhika iyi, mvura inotubuka kubuda muchiwarikwa chematombo ichizoonekwa sechisipiti.
Mune dzimwe nzvimbo mvura iyoyi inokwanisa kunge yayerera ichibatana nemuzera wedombo rinopisa zvokuti inotubuka panyika yave kudziya kuita chisipiti chinopisa - Hot springs.
Mamwe Mazwi[chinja | edit source]
- Chitubu - (eye of spring, source).
- Mbiruviru (Seasonal or permanent spring of water) apa kureva chitubu chinobvinina mvura gore rose kana nemwaka mumwe.
- Chinyamudubwi (Seasonal spring of water) kureva chitubu chinotubuka nemimwe mwaka yegore.


text:
Mushonga
Mushonga (chemical in English) ungava mushonga wokurapisa kana unoshandiswa mune mamwe mabasa pamusha kana muhushangazhi. Muchidzidzo chemishonga kana nemvura nemweya watinofema unopindawo pamupanda wemishonga.
Kutsauranisa Mashoko[chinja | edit source]
- Shoko rokuti muchetura rinonyanya kushandiswa kutaura mushonga unouraya, kukora kana kukuvadza uchinge waiswa pachikafu chokudya. Kuchetura zvinoreva kuisira munhu mushonga muchokudya.
- Shoko rokuti chefu rinotaura mishonga inokuvadza kusanganisira: muchetura; nemiwme mishonga yokufemba kana kufema.
- Kupinga zvinotaura mushonga unoshandiswa kudzivirira chirwere chisati chatanga - immunization inganzi imhando yokupinga.
- Fumbo (Medicine to produce unconsciousness).
- Rufimbi (ansesthetic).
- Hwanga kana kuti uroyi mushonga unoshandiswa kukuvadza vamwe.
- Muranga (medicine for quarrelsome wife & children). Nyamuranga rikagove zita remhuri.
- Rukata (medicine ground and strewn on coals to prevent sickness).
- Muchidzo kana muchidza (remedy e.g. for cough or difficult situation).
- Murimo (Herbal medine, generally liquid).
- Muti kana mutombo.
- Mupfumbwe (poison in powder form).
- Mbandani (poison dissolved in liquid form).
- Mishonga Yakadumbuta kana mishonga yemadumbuti (Generic medicines or drugs)???. Mishonga uyu idumbuti: this is a generic drug. Mazwi aya haako kuChishona semashandisirwo ari pano - uku kuzama kuumba mutauro chete.


text:
Ukateerera Yambiro Unogona Kupona!
MUSI wa26 December, 2004, kuchitsuwa cheSimeulue, icho chiri nechekuchamhembe kweSumatra kuIndonesia, kwakaitika kudengenyeka kwenyika kukuru. Vanhu vose vakanga vari kumahombekombe vakabva vatarisa kugungwa. Mvura yakatanga kufamba ichidzokera mugungwa kupfuura zvainosimboita. Munhu wese akabva atanga kumhanyira kumakomo achishevedzera kuti “Smong! Smong!” zvinoreva kuti tsunami mumutauro weko. Pasati papera maminitsi 30, mvura yemugungwa yakadzoka kumahombekombe iine simba ikaparadza dzimba dzakawanda.
Simeulue Island ndiyo yakatanga kurohwa netsunami iyoyo. Asi pavanhu 78 000 vanogara ikoko, 7 chete ndivo vakafa. Chii chakaita kuti pasafa vanhu vakawanda? * Vanhu vepachitsuwa ichi vane chirevo chekuti: ‘Kana nyika ikadengenyeka, mvura yemugungwa ikadzokera mukati, tizira kumakomo, nekuti pasina nguva mvura iyoyo ichauya kumahombekombe.’ Vachidzidza kubva pane zvakaitika kare, vanhu vekuSimeulue vakakwanisa kuziva kuti tsunami inenge yava kuuya nekungotarisa zvinenge zvichiita gungwa. Kucherechedza zviratidzo kwakavaponesa.
Bhaibheri rinotaura kuti kuri kuuya “kutambudzika kukuru kusina kumboitika kubvira pakutanga kwenyika kusvikira zvino . . . uyewo hakuzoitikizve.” (Mateu 24:21) Asi izvi hazvirevi kuti vanhu vachaparadza pasi rino nemabasa avanoita anoratidza kuti havakendengi kana kuti pane njodzi ichangoitika yoga yoparadza pasi rose. Chinoita kuti tidaro ndechekuti Mwari anoda kuti pasi rigare riripo nariini. (Muparidzi 1:4) Asi Mwari ndiye achaita kuti kutambudzika kukuru uku kuitike kuti ‘aparadze vaya vanoparadza nyika.’ Apa ndipo pachaperera uipi hwose nekutambura. (Zvakazarurwa 11:18; Zvirevo 2:22) Upenyu huchange hwava kunakidza.
Panoitika kudengenyeka kwenyika, tsunami, kana kuti panoputika makomo, panofa vakarurama nevakaipa, asi Mwari paachaparadza vakaipa haazoparadzi vanhu vasina mhosva. Bhaibheri rinoti, “Mwari rudo.” Mwari uyo ane zita rekuti Jehovha, anovimbisa kuti “vakarurama vachagara nhaka yenyika, vachagara mairi nokusingaperi.” (1 Johani 4:8; Pisarema 37:29) Asi ungaita sei kuti upone pakutambudzika kukuru, wowana makomborero akavimbiswa naMwari? Hezvino zvaunofanira kuita: Teerera yambiro!
CHERECHEDZA KUCHINJA KURI KUITA ZVINHU MUNYIKA
Hatigoni kuziva zuva chairo richapera uipi hwose uye kutambura, nekuti Jesu akati: “Hapana munhu anoziva nezvezuva iroro neawa, kunyange ngirozi dzokumatenga kana Mwanakomana, asi Baba voga.” Kunyange zvakadaro, Jesu akatiudza kuti “rambai makarinda.” (Mateu 24:36; 25:13) Chii chatinofanira kutarisira? Bhaibheri rakagara rataura kuti zvinhu zvinenge zvakamira sei munyika Mwari asati aunza mugumo. Sekuziva kwakaita vagari vekuSimeulue kuti tsunami yakanga ichiuya pavakaona zvakangoerekana zvava kuita gungwa, nesuwo tinogona kuziva kuti mugumo wava pedyo kana tikacherechedza kuchinja kunenge kuchiita zvinhu munyika. Bhokisi riri munyaya ino rinoratidza zvimwe zvinhu zvinotaurwa muBhaibheri zviri kuitika.
Ichokwadi kuti zvimwe zviri mubhokisi racho zvakamboitika kare, asi kwete sezvazviri kuita mazuva ano. Jesu akati patinoona “zvinhu zvose izvi,” tinobva taziva kuti mugumo wava pedyo. (Mateu 24:33) Imbozvibvunza kuti, ‘Ndiriini zvinhu zvose izvi zvatsanangurwa (1) pazvakaitika pasi rose, (2) pazvakaitika panguva imwe chete, uye (3) pazvakabva pakuipa zvichienda pakuipisisa?’ Hapana mubvunzo kuti zviri kutoitika iye zvino.
MWARI ANORATIDZA KUTI ANOTIDA
Mumwe aimbova mutungamiriri wenyika yeUnited States akati, “Michina inoyambira vanhu . . . inoita kuti vapone.” Pashure petsunami yemuna 2004, nharaunda yakaparadzwa yakaiswa muchina unoyambira vanhu kuitira kuti vakawanda vasazorasikirwa neupenyu kana ikazoitika zvakare. Saizvozvowo, Mwari akaita kuti tipiwe yambiro mugumo usati wasvika. Bhaibheri rakagara rataura kuti: “Aya mashoko akanaka oumambo achaparidzwa munyika yose inogarwa kuti ave uchapupu kumarudzi ose; uye zvadaro kuguma kuchasvika.”
Gore rapera, Zvapupu zvaJehovha zvakaita maawa anopfuura mabhiriyoni 1,9 zvichiparidza mashoko akanaka munyika 240, mumitauro inopfuura 700. Uhwu uchapupu hwakakura hunoratidza kuti mugumo wava pedyo. Zvapupu zvaJehovha zvinoda vanhu, saka zvinoshanda nesimba pakuvayambira nezvezuva raJehovha rekutonga iro rava pedyo zvikuru. (Mateu 22:39) Kuudzwa kwauri kuitwa mashoko aya eyambiro kunoratidza kuti Jehovha anokuda. Yeuka kuti, Mwari haana “waanoda kuti aparadzwe asi anoda kuti vose vasvike pakupfidza.” (2 Petro 3:9) Uchateerera here yambiro iyi kuti uratidze kuti unotenda rudo rwauri kuratidzwa naMwari?
TIZIRA KUSINA NJODZI!
Yeuka kuti vagari vekuSimeulue vakatizira kumakomo pavakangoona mvura ichifamba ichidzokera mugungwa; havana kumirira kuti idzoke kumahombekombe. Kutiza kwavakaita kwakavaponesa. Kuti upone pamugumo uri kuuya, unofanirawo kuona zvekuita nguva ichiripo. Unofanira kuitei? Muprofita Isaya akafemerwa kunyora mashoko anofadza anotaura nezvekukokwa kuri kuitwa vanhu ‘mumazuva okupedzisira’ atiri kurarama. Mashoko acho anoti: “Uyai, ngatikwirei kugomo raJehovha . . . Achatirayiridza nezvenzira dzake, uye isu tichafamba mumakwara ake.”
Kana ukaenda pamusoro pegomo unoona zvinenge zvichiitika uye unenge uri pasina ngozi. Saizvozvowo, kudzidza Bhaibheri kuri kubatsira mamiriyoni evanhu pasi rose kuti vazive nzira dzaMwari, vochinja mararamiro avo. (2 Timoti 3:16, 17) Pavanoita izvi, vanotanga kufamba “mumakwara” aMwari uye anotanga kuvafarira nekuvachengetedza.
Uchabvumawo here kudzidza nezvaMwari wochengetwa naye mumazuva ano akaoma? Tinokukurudzira kuti uongorore zvinotaurwa neBhaibheri ‘nezvemazuva okupedzisira’ zviri mubhokisi riri munyaya ino. VeZvapupu zvaJehovha vekwaunogara vanoda kukubatsira kunzwisisa magwaro arimo uye kuti ungaashandisa sei. Unogonawo kuwana mhinduro dzemibvunzo yako kana ukaenda panzvimbo yedu yepaIndaneti, www.jw.org. Enda pakanzi ZVINODZIDZISWA NEBHAIBHERI > MIBVUNZO YEBHAIBHERI INOPINDURWA.
^ ndima 3 Tsunami iyi yemuna 2004 yakauraya vanhu vanopfuura 220 000
Inzwa zvimwe
Tiri Kurarama Mu“mazuva Okupedzisira” Here?
Verenga unzwe kuti sei tichiti zviri kuitika mazuva ano zvinoratidza kuti tiri kurarama mu“mazuva okupedzisira” sezvakagara zvataurwa neBhaibheri.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
47 Naizvozvo Josefa akasvika akaudza Farao akati:+ “Baba vangu nevana vababa vangu nemakwai avo nemombe dzavo nezvose zvavanazvo vasvika vachibva kunyika yeKenani, zvino vari munyika yeGosheni.”+
2 Pavana vababa vake vose akatora varume vashanu, kuti aende navo kuna Farao.+
3 Farao akabva ati kuvana vababa vake: “Munoita basa rei?”+ Naizvozvo vakati kuna Farao: “Vashandi venyu vafudzi vemakwai,+ isu nemadzitateguru edu.”+
4 Pashure paizvozvo vakati kuna Farao: “Tauya kuzogara tiri vatorwa munyika,+ nokuti hakuna mafuro eboka rezvipfuwo iro vashandi venyu vanaro,+ nokuti nzara yacho ihuru munyika yeKenani.+ Zvino tapota, regai vashandi venyu vagare munyika yeGosheni.”+
5 Farao akati kuna Josefa: “Baba vako nevana vababa vako vauya kuno kwauri.
6 Nyika yeIjipiti iri pamberi pako.+ Ita kuti baba vako nevana vababa vako vagare pakanaka zvikuru kwazvo penyika yacho.+ Ngavagare munyika yeGosheni,+ uye kana uchiziva kuti pakati pavo pane varume vakashinga,+ uvagadze vave vakuru vakuru vanotarisira zvipfuwo zvangu.”+
7 Josefa akabva apinza baba vake Jakobho, akavasuma kuna Farao, Jakobho akakomborera Farao.+
8 Zvino Farao akati kuna Jakobho: “Mazuva emakore oupenyu hwenyu mangani?”
9 Naizvozvo Jakobho akati kuna Farao: “Mazuva emakore okugara kwangu ndiri mutorwa makore zana nemakumi matatu.+ Mazuva emakore oupenyu hwangu akava mashoma neanotambudza,+ haana kusvika pamazuva emakore oupenyu hwemadzibaba angu pamazuva okugara kwavo vari vatorwa.”+
10 Pashure paizvozvo Jakobho akakomborera Farao, akabva pamberi paFarao.+
11 Nokudaro Josefa akaita kuti baba vake nevana vababa vake vagare uye akavapa nzvimbo kuti ive yavo munyika yeIjipiti, pakanaka zvikuru kwazvo penyika yeIjipiti, munyika yeRamesesi,+ sezvakanga zvarayirwa naFarao.
12 Josefa akaramba achipa baba vake nevana vababa vake neimba yose yababa vake zvokudya,+ maererano nokuwanda kwevana vacho.+
13 Zvino kwakanga kusina zvokudya munyika yose, nokuti nzara yacho yakanga iri huru kwazvo;+ uye nyika yeIjipiti nenyika yeKenani dzakaziya nenzara yacho.+
14 Josefa akatora mari yose yaiva munyika yeIjipiti nenyika yeKenani yezviyo zvakanga zvichitengwa nevanhu;+ uye Josefa akaramba achiuya nemari yacho muimba yaFarao.
15 Kwapera nguva yakati mari yakapera munyika yeIjipiti nomunyika yeKenani, vaIjipiti vose vakatanga kuuya kuna Josefa, vachiti: “Tipei zvokudya!+ Tofirei pamberi penyu nokuti mari yapera?”+
16 Josefa akabva ati: “Unzai zvipfuwo zvenyu uye ndichakupai zvokudya tichichinjana nezvipfuwo zvenyu, kana mari yapera.”
17 Vakatanga kuuya nezvipfuwo zvavo kuna Josefa; Josefa akaramba achivapa zvokudya achichinjana nemabhiza avo uye zvipfuwo zvemakwai nezvipfuwo zvemombe nembongoro,+ uye akaramba achivapa zvokudya achichinjana nezvipfuwo zvavo zvose mugore iroro.
18 Zvishoma nezvishoma gore iroro rakapera, uye vakatanga kuuya kwaari mugore rakatevera vachiti kwaari: “Hatingavanziri ishe wangu asi mari neboka rezvipfuwo zvapedzerwa kunashe wangu.+ Hapana chasara pamberi pashe wangu asi miviri yedu nenyika yedu.+
19 Tofirei pamberi penyu,+ isu nenyika yedu? Titengei isu nenyika yedu mutipe zvokudya,+ isu pamwe chete nenyika yedu tichava varanda vaFarao; tipei mbeu kuti zvimwe tingararama tirege kufa, nyika yedu irege kuitwa dongo.”+
20 Naizvozvo Josefa akatengera Farao nyika yose yeIjipiti,+ nokuti vaIjipiti vakatengesa mumwe nomumwe munda wake, nokuti nzara yakanga yanyanya pavari; uye nyika yacho yakava yaFarao.
21 Kana vari vanhu, akavatamisira mumaguta kubva kune mumwe mugumo wenharaunda yeIjipiti kusvikira kune mumwe mugumo wayo.+
22 Nyika yevapristi chete ndiyo yaasina kutenga,+ nokuti migove yevapristi yaibva kuna Farao uye vaidya migove yavo yavaipiwa naFarao.+ Ndokusaka vasina kutengesa nyika yavo.+
23 Josefa akabva ati kuvanhu vacho: “Onai, nhasi ndatengera Farao imi nenyika yenyu. Heino mbeu, idyarei munyika yacho.+
24 Kana yabereka,+ mupe Farao chikamu chimwe chete pazvikamu zvishanu,+ asi zvikamu zvina zvichava zvenyu zvive mbeu yeminda uye zvokudya zvenyu nezvevaya vari mudzimba dzenyu nezvevana venyu kuti vadye.”+
25 Naizvozvo vakati: “Maponesa upenyu hwedu.+ Ngatinzwirwe nyasha nashe wangu, uye tichava varanda vaFarao.”+
26 Josefa akauita murau kusvikira nhasi panyika yeIjipiti kuti Farao awane chitsama chinosvika kuchikamu chimwe chete pazvikamu zvishanu. Nyika yevapristi chete seboka rakasiyana haina kuva yaFarao.+
27 VaIsraeri vakaramba vachigara munyika yeIjipiti, munyika yeGosheni;+ vakagadzikana mairi, vakabereka, vakava vazhinji.+
28 Jakobho akararama munyika yeIjipiti kwemakore gumi nemanomwe, zvokuti mazuva aJakobho, makore oupenyu hwake, akava makore zana nemakumi mana nemanomwe.+
29 Zvishoma nezvishoma mazuva okuti Israeri afe akaswedera.+ Naizvozvo akashevedza mwanakomana wake Josefa akati kwaari: “Zvino, kana wandinzwira nyasha, ndapota, isa ruoko rwako pasi pechidya changu,+ undiitire mutsa worudo nokuvimbika.+ (Ndapota, usandiviga muIjipiti.)+
30 Asi ndicharara nemadzibaba angu,+ uye unditakure ndibude muIjipiti undivige muguva rawo.”+ Naizvozvo akati: “Ini pachangu ndichazviita maererano neshoko renyu.”
31 Akabva ati: “Ndipikire.” Naizvozvo akavapikira.+ Israeri akagwadama kumusoro kwomubhedha.+
Tumirawo vamwe
Tumirawo vamwe
Genesisi 47
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=1&Chapter=47&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D47%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CHITSAUKO 10
Akatsigira Kunamata Kwakachena
1, 2. (a) Vanhu vaEriya vaitambura munzira ipi? (b) PaGomo reKameri Eriya akasangana nevanhu vapi vaimuvenga?
ERIYA akatarisa boka revanhu sezvavaifamba zvakaneta-neta vachikwidza makata eGomo reKameri. Kunyange zvazvo aiva mangwanani-ngwanani kusati kwanyatsochena, zvaioneka kuti vanhu ava vakanga vatambura neurombo nenzara. Makore matatu nehafu ekusanaya kwemvura akanga avasakadza.
2 Pakati pavo paiva nevaprofita vaBhaari 450 vaikakanyara, vanhu vaidada uye vainyanya kuvenga Eriya, muprofita waJehovha. Mambokadzi Jezebheri ainge auraya vashumiri vaJehovha vakawanda, asi murume uyu akanga achiri kupikisa zvakasimba kunamatwa kwaBhaari. Asi aizoramba achidaro kwenguva yakareba sei? Zvimwe vapristi ivavo vakafunga kuti Eriya aizovatya obva akundwa. (1 Madz. 18:4, 19, 20) Mambo Ahabhi akanga auyawo, ari mungoro yake yeumambo. Naiyewo aisafarira Eriya.
3, 4. (a) Nei Eriya angave akanzwa kakutya zuva rinokosha zvarakanga rasvika? (b) Tichakurukura mibvunzo ipi?
3 Kumuprofita iyeye aingova oga, zuva iri raizenge rakasiyana nemamwe mazuva ose muupenyu hwake. Sezvaakanga akatarisa vanhu vachikwidza Gomo reKameri, Eriya akaziva kuti pasina nguva vaizonyatsoona kuti ndiani aiva nesimba, Mwari wechokwadi kana kuti vanhu vakaipa. Akanzwa sei zuva racho zvarakanga rasvika? Zvaakanga “ari munhu aiva nemanzwiro akafanana needu,” Eriya aitombotyawo. (Verenga Jakobho 5:17.) Tinogona kuva nechokwadi neizvi: Eriya akanyatsonzwa kuti aiva oga zvaainge akapoteredzwa nevanhu vasina kutenda, mambo wavo akanga atsauka pakutenda, uye vapristi vaiva mhondi.—1 Madz. 18:22.
4 Zvisinei, chii chakanga chaita kuti Israeri ave mudambudziko iri? Uye nyaya iyi inei chokuita newe? Funga nezvemuenzaniso waEriya wokutenda uye kuti ungashanda sei kwatiri mazuva ano.
Nyaya Yava Nenguva Inokora Muto
5, 6. (a) Inyaya yei yainetsa muIsraeri? (b) Mambo Ahabhi akanga agumbura sei Jehovha zvikuru?
5 Kwenguva yakareba muupenyu hwake, Eriya akaona kuti kunamata kwechokwadi kwakanga kuchiregeredzwa uye kuchitsikirirwa pasi uye aisakwanisa kuchinja mamiriro iwayo ezvinhu. Unoonaka, kwenguva refu vaIsraeri vakawanda vakanga vasarudza chitendero chenhema panzvimbo pechitendero chakachena uye vainamata vanamwari venhema vemarudzi akanga akavapoteredza pane kunamata Jehovha Mwari. Muzuva raEriya, kunamata vanamwari venhema kwakanga kwakora muto.
6 Mambo Ahabhi akanga agumbura Jehovha zvikuru. Akaroora Jezebheri, mwanasikana wamambo weSidhoni. Jezebheri akanga akatsunga kuparadzira kunamatwa kwaBhaari munyika yeIsraeri uye kuparadza kunamatwa kwaJehovha. Pasina nguva Ahabhi akanga ava kuita zvaidiwa naJezebheri. Ahabhi akavakira Bhaari temberi neatari uye aiva pamberi pakukotamira mwari uyu wechihedheni.—1 Madz. 16:30-33.
7. (a) Chii chakaita kuti kunamata Bhaari kuve chinhu chinonyangadza zvikuru? (b) Kana totaura nezvekureba kwenguva yekusanaya kwemvura muzuva raEriya, nei tingava nechokwadi chokuti Bhaibheri haritauri zvinhu zvinopesana? (Batanidza nebhokisi.)
7 Chii chakaita kuti kunamata Bhaari kuve chinhu chinonyangadza zvikuru? Kwakanyengedza Israeri, uye kwakaita kuti vanhu vakawanda vasiye Mwari wechokwadi. Chaivawo chitendero chinosemesa uye chaiva neutsinye. Chaisanganisira chipfambi chepatemberi chaiitwa nevanhurume uye nevanhukadzi, mitambo yezvepabonde yakanyanyisa uye kunyange kupa vana sezvibayiro. Jehovha akabva atuma Eriya kuna Ahabhi kuti azivise nezvenguva yekusanaya kwemvura yaizovapo kusvikira muprofita waMwari azivisa nezvokuguma kwayo. (1 Madz. 17:1) Makore anoverengeka akapfuura Eriya asati aenda kuna Ahabhi kunomuudza kuti aunganidze vanhu nevaprofita vaBhaari kuGomo reKameri. *
Nekumwe kutaura, zvinhu zvainyanya kuitwa pakunamata Bhaari zvichine simba mazuva ano
8. Nyaya iyi ine chokuita nokunamata Bhaari inorevei kwatiri mazuva ano?
8 Zvisinei, nyaya iyi inorevei kwatiri mazuva ano? Vamwe vangafunga kuti nyaya ine chokuita nokunamata Bhaari mazuva ano haina zvainoreva kwatiri, sezvo tisingaoni temberi neatari dzaBhaari. Asi nyaya iyi haisi nhoroondowo zvayo yakaitika kare kare. (VaR. 15:4) Shoko rokuti “Bhaari” rinoreva kuti “muridzi” kana kuti “tenzi.” Jehovha akaudza vanhu vake kuti vaifanira kumusarudza sa“bhaari” wavo, kana kuti murume wavo. (Isa. 54:5) Haubvumi here kuti vanhu vachiri kushumira vanatenzi vakasiyana-siyana kunze kwaMwari Wemasimbaose? Kunyange vanhu vakararamira kudzingirirana nemari, mabasa, varaidzo, mafaro ezvepabonde, kana kuti chero mumwe wavanamwari vasingaverengeki vanonamatwa panzvimbo paJehovha, vanenge vachisarudza tenzi. (Mat. 6:24; verenga VaRoma 6:16.) Nekumwe kutaura, zvinhu zvainyanya kuitwa pakunamata Bhaari zvichine simba mazuva ano. Kufungisisa nyaya iyoyo yekare kare yokuti anofanira kunamatwa ndiani pakati paJehovha naBhaari kunogona kutibatsira kusarudza nokuchenjera kuti ndiani watichashumira.
‘Vaiva Nemwoyo Miviri’
9. (a) Mamiriro ezvinhu aivapo akaita kuti Gomo reKameri rive sei nzvimbo yakakodzera pakufumura kunamatwa kwaBhaari? (Onawo mashoko omuzasi.) (b) Eriya akatii kuvanhu vacho?
9 Vari pamusoro peGomo reKameri vanhu vainyatsoona nyika yeIsraeri—kubva kumupata une rukova weKishoni uri muzasi kusvika kuGungwa Guru (Gungwa reMediterranean) riri pedyo uye kusvika kumakomo eRebhanoni ari kure kuchamhembe. * Asi zuva zvarakanga rakwira musi uyu unokosha, zvakava pachena kuti zvinhu zvakanga zvisina kumira zvakanaka munyika yacho. Nyika yaimbova yakaorera iyo Jehovha akanga apa vaIsraeri zvino yakanga isingacharatidziki zvakanaka. Yakanga yava nyika yakaomeswa nezuva raigocha, yakashatiswa noupenzi hwevanhu vaMwari! Vanhu ivavo pavakaungana, Eriya akaswedera pavari akati: “Mucharamba muine mwoyo miviri kusvikira rini? Kana Jehovha ari iye Mwari wechokwadi, muteverei; asi kana ari Bhaari, muteverei.”—1 Madz. 18:21.
10. Vanhu vaEriya vaiva sei “nemwoyo miviri,” uye vakanga vakanganwa chokwadi chipi?
10 Eriya akaudzirei vaIsraeri kuti ‘vaiva nemwoyo miviri’? Vanhu ivavo havana kunzwisisa kuti vaifanira kusarudza kunamata Jehovha kana kunamata Bhaari. Vaifunga kuti vaigona kuita zvose zviri zviviri—kufadza Bhaari netsika dzavo dzaisemesa uku vachikumbira kubatsirwa naJehovha Mwari. Zvichida vaifunga kuti Bhaari aizokomborera zvirimwa nezvipfuwo zvavo, uku “Jehovha wemauto” achizovadzivirira muhondo. (1 Sam. 17:45) Vakanga vakanganwa chokwadi chichiri kunetsa vakawanda kunzwisisa mazuva ano. Jehovha haadi kunamatwa pamwe chete nemumwe mwari chero upi zvake. Anoda kuti vanhu vazvipire kwaari zvakazara uye akakodzerwa nazvo. Kumunamata chero kupi zvako kwakavhengana nekumwe kunamata hakugamuchiriki kwaari, kunotomusembura!—Verenga Eksodho 20:5.
11. Unofunga kuti zvakataurwa naEriya paGomo reKameri zvingatibatsira sei kuongororazve zvinhu zvinokosha muupenyu hwedu uye kunamata kwedu?
11 Saka vaIsraeri ivavo vaiita semunhu anoedza kutevera nzira mbiri panguva imwe chete. Vanhu vakawanda mazuva ano vanoita chikanganiso chakadaro, vachibvumira vamwe “vanabhaari” kuti vaverevedze vachipinda muupenyu hwavo vosundira padivi kunamatwa kwaMwari. Kufungisisa kuteterera kwaEriya kuti vanhu varege kuva nemwoyo miviri kunogona kutibatsira kuongororazve zvatinokoshesa uye manamatiro edu.
Kuratidza Kuti Mwari Wechokwadi Ndiani
12, 13. (a) Eriya akati chii chaifanira kuitwa chaizoratidza kuti Mwari wechokwadi ndiani? (b) Tingaratidza sei kuti tine chivimbo sezvainge zvakangoita Eriya?
12 Eriya akazoti ngatirege kuyera nyoka negavi iyo iripo. Yaiva nzira iri nyore yokuratidza kuti ndiani ainge akarurama. Vapristi vaBhaari vaifanira kugadzira atari voisa chibayiro pairi uye vaizofanira kunyengetera kuna mwari wavo kuti abatidze moto. Eriya aizoitawo saizvozvo. Akati ‘Mwari anopindura nomoto ndiye Mwari wechokwadi.’ Eriya ainyatsoziva kuti ndiani aiva Mwari wechokwadi. Kutenda kwake kwakanga kwakasimba zvokuti haana kuzeza kuita kuti zvinhu zvose zvive nani kuvavengi vake. Akaita kuti vaprofita vaBhaari ivavo vatange. Saka vakasarudza nzombe yavo yokupa sechibayiro ndokushevedza Bhaari. *—1 Madz. 18:24, 25.
13 Hatisi kurarama munguva yezvishamiso. Zvisinei, Jehovha haana kuchinja. Tinogona kungova nechivimbo maari sezvainge zvakangoita Eriya. Semuenzaniso, vamwe pavasingabvumirani nezvinodzidziswa neBhaibheri, hatifaniri kutya kuvarega vachitanga ivo kutaura zvavanofunga. Kufanana naEriya, tinogona kutarisira kuti Mwari wechokwadi agadzirise nyaya yacho. Tinoita izvozvo, tisingazvivimbi, asi tichivimba neShoko rake rakafuridzirwa, iro rakagadzirirwa “kururamisa zvinhu.”—2 Tim. 3:16.
Eriya akaona kunamata Bhaari sounyengeri husina musoro uye aida kuti vanhu vaMwari vazive izvozvo
14. Eriya akaseka vaprofita vaBhaari sei, uye akazviitirei?
14 Vaprofita vaBhaari vakaenderera mberi nokugadzira chibayiro chavo ndokushevedza mwari wavo. Vakashevedzera vashevedzerazve vachiti, “Haiwa Bhaari, tipindurei!” Vakaramba vachishevedzera kubva mangwanani kusvika masikati. Bhaibheri rinoti, “Asi kwakanga kusina inzwi, uye hapana aipindura.” Ava masikati Eriya akatanga kuvaseka, achitaura achitsvinya kuti Bhaari aifanira kunge akabatikana zvikuru kuti avapindure, kuti akanga achizvibatsira muchimbudzi, kana kuti akanga akarara uye mumwe munhu aifanira kumumutsa. “Shevedzerai kwazvo,” Eriya akakurudzira vanyengeri ivavo. Zviri pachena kuti akaona kunamata Bhaari uku sounyengeri husina musoro uye aida kuti vanhu vaMwari vazive izvozvo.—1 Madz. 18:26, 27.
15. Zvakaitika kuvapristi vaBhaari zvinoratidza sei upenzi hwokusarudza tenzi chero upi zvake kunze kwaJehovha?
15 Vapristi vaBhaari vakabva vatowedzera kuita manyemwe vachi“shevedzera kwazvo, vachizvicheka nemapanga nemapfumo marefu maererano netsika yavo, kusvikira vaita kuti ropa riyerere pavari.” Zvose izvi hazvina zvazvakabatsira! “Kwakanga kusina inzwi, hapana aipindura, uye hapana aiteerera.” (1 Madz. 18:28, 29) Chokwadi, kwakanga kusina Bhaari. Iye aiva chinhu chakatangwa naSatani kuti anyengedze vanhu kuti vabve kuna Jehovha. Chokwadi ndechokuti, kusarudza tenzi chero upi zvake kunze kwaJehovha kunoita kuti munhu aore mwoyo, kunyange kunyara.—Verenga Pisarema 25:3; 115:4-8.
Mhinduro Yacho
16. (a) Kugadziridza kwakaita Eriya atari yaJehovha paGomo reKameri kungadaro kwakayeuchidza vanhu nezvechii? (b) Eriya akaratidzazve sei kuvimba kwaaiita naMwari wake?
16 Zuva parakanga rorereka chijana chaEriya chakasvika chokuti ape chibayiro. Akagadziridza atari yaJehovha iyo pasina mubvunzo yakanga yaputswa nevanhu vaivenga kunamata kwakachena. Akashandisa matombo 12, zvimwe achiyeuchidza vakawanda verudzi rwaIsraeri rwemadzinza gumi kuti Mutemo wakapiwa madzinza ose ari 12 wakanga uchiri kushanda kwavari. Akabva aisa chibayiro chake paatari ndokuita kuti zvose zvidirwe mvura, zvimwe yakatorwa muGungwa reMediterranean raiva pedyo. Akatoita kuti mugero ucherwe uchipoteredza atari ndokuuzadza nemvura. Sezvaakanga aita kuti zvinhu zvive nani kuvaprofita vaBhaari, akaita kuti kuna Jehovha zvinge zvakati ipei, zvichiratidza kuvimba kwaaiita naMwari wake.—1 Madz. 18:30-35.
Munyengetero waEriya wakaratidza kuti akanga achine hanya nevanhu vake, nokuti aida chaizvo kuona Jehovha ‘achidzosa mwoyo yavo’
17. Munyengetero waEriya wakaratidza sei zvaaikoshesa, uye tingatevedzera sei muenzaniso wake patinonyengetera?
17 Zvinhu zvose pazvakanga zvapera kugadzirwa, Eriya akanyengetera. Munyengetero waEriya wakabudisa chokwadi chinokosha nenzira iri nyore uye wakanyatsoratidza zvinhu zvaaikoshesa. Chekutanga uye chinonyanya kukosha ndechokuti aida kuti zvizivikanwe kuti Jehovha ndiye aiva “Mwari pakati paIsraeri,” kwete Bhaari uyu. Chechipiri, aida kuti munhu wose azive kuti iye aishanda semushumiri waJehovha; mbiri yose nokukudzwa zvaifanira kuenda kuna Mwari. Chekupedzisira, akaratidza kuti akanga achine hanya nevanhu vake, nokuti aida chaizvo kuona Jehovha ‘achidzosa mwoyo yavo.’ (1 Madz. 18:36, 37) Pasinei nekutambura kwose kwavakanga vakonzera pamusana pokushaya kwavo kutenda, Eriya akanga achiri kuvada. Patinonyengetera kuna Mwari, tingaratidza kuzvininipisa kwakadaro here, kuva nehanya nezita raMwari uye kunzwira vamwe tsitsi vanenge vachida kubatsirwa?
18, 19. (a) Jehovha akapindura sei munyengetero waEriya? (b) Eriya akarayira vanhu kuti vaitei, uye nei vapristi vaBhaari vakanga vasina kukodzera kunzwirwa ngoni?
18 Eriya asati anyengetera, mapoka evanhu aivapo angangodaro ainetseka kana Jehovha aizova mwari wenhema, sezvakanga zvaita Bhaari. Zvisinei, apedza kunyengetera, pakanga pasisina nguva yokuti vanetseke nokuda kuziva. Nhoroondo yacho inoti: “Moto waJehovha wakabva waburuka, ukapisa chinopiwa chinopiswa nehuni nematombo neguruva, ukananzva mvura yaiva mumugero.” (1 Madz. 18:38) Yaiva mhinduro inoshamisa kwazvo! Uye vanhu vacho vakati kudini?
19 Vose vakashevedzera vachiti: “Jehovha ndiye Mwari wechokwadi! Jehovha ndiye Mwari wechokwadi!” (1 Madz. 18:39) Pakupedzisira vakazoona chokwadi. Zvisinei, vakanga vasati varatidza kutenda. Kutaura zvazviri, kubvuma kuti Jehovha ndiye Mwari wechokwadi pashure pokuona moto uchiburuka kudenga semhinduro yomunyengetero haisi nzira yokunyatsoratidza nayo kutenda. Saka Eriya akakumbira kuti vaite zvinopfuura izvozvo. Akavakumbira kuti vaite zvavaifanira kunge vakaita makore akawanda akanga adarika—kuteerera Mutemo waJehovha. Mutemo waMwari waiti vaprofita venhema nevanamati vezvidhori vaifanira kuurayiwa. (Dheut. 13:5-9) Vapristi ava vaBhaari vaiva vavengi vaJehovha Mwari uye vaiita nemaune zvinhu zvinopesana nezvinangwa zvake. Vainge vakakodzera kunzwirwa ngoni here? Kuti ivo vakanga vambonzwirawo ngoni here vana vose vasina mhosva vaipiswa vari vapenyu sezvibayiro kuna Bhaari? (Verenga Zvirevo 21:13; Jer. 19:5) Varume ivavo vakanga vasisina kukodzera kunzwirwa ngoni! Saka Eriya akarayira kuti vaurayiwe, uye vakabva vaurayiwa.—1 Madz. 18:40.
20. Nei kunetseka kunoita vatsoropodzi vemazuva ano nezvekuuraya kwakaita Eriya vapristi vaBhaari kusina pakwakavakirwa?
20 Vatsoropodzi vemazuva ano vangatsoropodza zvakasimba zvakaguma zvaitika paGomo reKameri. Vamwe vanhu vanganetseka kuti vanhu vanonyanyisa mune zvechitendero vanofunga kuti chiitiko ichi chinovapa mvumo yokurwisa vanhu vezvimwe zvitendero. Uye zvinosuruvarisa kuti mazuva ano kune vakawanda vanonyanyisa mune zvechitendero vanoita mhirizhonga. Zvisinei, Eriya akanga asinganyanyisi. Akanga achimiririra Jehovha paakauraya vanhu ivavo. Uyezve, vaKristu vechokwadi vanoziva kuti havagoni kutevedzera Eriya nokutora bakatwa kuti vauraye vanhu vakaipa. Pane kudaro, vanotevedzera zvinodiwa kuti vadzidzi vose vaJesu vaite sezviri mumashoko aKristu kuna Petro anoti: “Dzorera bakatwa rako munzvimbo yaro, nokuti vose vanotora bakatwa vachaparara nebakatwa.” (Mat. 26:52) Jehovha achashandisa Mwanakomana wake kuti aite kuti pave nokururamisira munguva yemberi.
21. Muenzaniso waEriya wakakodzera sei kuvaKristu vechokwadi mazuva ano?
21 MuKristu wechokwadi anofanira kuratidza kutenda mumararamiro ake. (Joh. 3:16) Imwe nzira yokuita izvozvo ndeyokutevedzera varume vakatendeka vakaita saEriya. Ainamata Jehovha chete uye aikurudzira vamwe kuti vaitewo saizvozvo. Noushingi akafumura unyengeri hwechitendero chaishandiswa naSatani kunyengedza vanhu kuti vabve kuna Jehovha. Uye panzvimbo pokuti Eriya avimbe nemano ake uye zvaaigona kuita nesimba rake, iye aivimba kuti Jehovha aizogadzirisa zvinhu. Eriya akatsigira kunamata kwakachena. Dai tose zvedu tikatevedzera kutenda kwake!
^ ndima 7 Ona bhokisi rakanzi “Nguva Yekusanaya Kwemvura Muzuva raEriya Yakanga Yakareba Sei?”
^ ndima 9 Gomo reKameri rinogara riine uswa nemiti zvakasvibirira, mhepo inobva mugungwa zvainosimudza makore ichikwidza gomo racho, zvinowanzoita kuti munaye uye muve nedova rakawanda. Nemhaka yokuti zvainzi Bhaari ndiye ainayisa mvura, zviri pachena kuti gomo iri raiva nzvimbo inokosha yokunamata Bhaari. Saka Gomo reKameri rainge rava gwenga rakava nzvimbo yakakodzera pakufumura kunamatwa kwaBhaari seunyengeri.
^ ndima 12 Zvinoshamisa kuti Eriya akavaudza kuti: “Musaisa moto” pachibayiro chacho. Dzimwe nyanzvi dzinoti dzimwe nguva vanamati vakadaro vezvidhori vaishandisa atari ine buri nechepasi risingaoneki kuitira kuti moto uite sewaibatidzwa nenzira inoshamisa.


text:
NYAYA IRI PAKAVHA | KUZVIDZORA PAKUITA ZVAWAKAJAIRA
2 Ronga Zvinhu Zvako
Wasarudza kuti wava kuda kudya zvinhu zvinovaka muviri asi uri kutorwa mwoyo neice cream yawakachengeta.
Wasarudza kuti hauchadi kusvuta fodya, asi shamwari yako, iyo inoziva kuti uri kuda kusiya zvekusvuta inobva yakupa mudzanga.
Waronga kuti uchaekisesaiza nhasi, asi unonzwa usimbe hwekunotsvaka bhutsu dzaunoshandisa nokuti hauzivi kuti dziri pai.
Waona here kuti chii chakafanana pamienzaniso mitatu iyi? Kakawanda kacho zvakaonekwa kuti nzvimbo yatinenge tiri uye vanhu vatinotamba navo ndizvo zvinoita kuti tikwanise kana kuti titadze kusiya tutsika twakaipa.
ZVINOTAURWA NEBHAIBHERI: “Munhu ane njere anoona dambudziko ovanda, asi vasina zivo vanongopfuura havo vorangwa.”
Bhaibheri rinotikurudzira kuti tione dambudziko risati rasvika. Kuita izvi kuchatibatsira kuti tinzvenge zvinhu zvinogona kutitadzisa kuramba tichiita zvakanaka. (2 Timoti 2:22) Saka hatifaniri kuita zvinhu zvinogona kutiisa pamuedzo.
Zviomesere kuti usaita zvauri kuda kusiya asi ita kuti zvikuitire nyore kuita zvinhu zvakanaka
ZVAUNGAITA
Zviomesere kuti usaita zvauri kuda kusiya. Somuenzaniso, kana uchida kurega kudya chikafu chisingavaki muviri, edza kusachengeta chikafu chacho mukicheni mako. Ukaita izvi, zvichakuitira nyore kukunda muedzo wacho.
Ita kuti zvive nyore kuita zvinhu zvakanaka. Somuenzaniso, kana ukaronga kuti mangwana uchamuka uchiita maekisesaizi, rara wabudisa hembe dzauchapfeka. Kugara waronga zvinhu zvako kunoita kuti zvikuitire nyore kuzozviita.
Sarudza shamwari nekuchenjera. Tinowanzotevedzera vanhu vatinotamba navo. (1 VaKorinde 15:33) Saka usaita nguva yakawanda nevanhu vanokukurudzira kuita zvauri kuedza kuregera, asi shamwaridzana nevanhu vanokubatsira kuita zvinhu zvakanaka.


text:
Dodoramhuka
Dodoramhuka kana Hudodorodzwa hwemhuka (Zoology kuChirungu) ibazi rechidzidzo cheKetazvipenyu rinotarisa zvemhuka. Zvarinobata zvinosanganisira: chimiro chemhuka, kubereka kwadzo, matunhu dzinogarwa nemhuka, uye kuti rudzi rwemhuka rwunorarama here kana kuti rwakatsakatika. Nyanzvi yakadzidzira chidzidzo ichi anonzi Mudodoramhuka.
Kurerutsa Mutauro[chinja | edit source]
Shoko rokuti dodorodza (narrate, relate or explain fully) rinoreva kudonongora zvose zvinozivikanwa maererano nemusoro wenyaya iri mudariro. Apa ndipo pabva chivakamberi chokuti dodora-. Chivakamberi ichi chiri kushandiswa kuturikira chivakashure cheEnglish chinoti -logy chinoreva a speaking, discourse, treatise, doctrine, theory, science".
- Nyatsonditi dodoro nyaya iyi: explain this matter , to me fully.
- Dodorora dzinza rako: give a narration of your whole family tree.
- Munhu angadodorodze zvaMwari here: can a man explain God?


text:
NYAYA IRI PAKAVHA | SAYENZI YAKATSIVA BHAIBHERI HERE?
Sayenzi Inokubatsira Sei?
Maererano nerimwe duramazwi, sayenzi “kuongorora kuti zvinhu zvose zviriko zvakaita sei uye mashandiro azvo, tichishandisa masvomhu nezvimwewo, uye zvichibva pane zvatinoona.” Iri ibasa rakaoma uye rinowanzotemesa musoro. Vesayenzi vanoita mavhiki, mwedzi yakawanda kana kutoti makore vachiongorora mashandiro anoita zvinhu. Kazhinji kacho zvavanowana zvinobatsira vanhu, kunyange zvazvo dzimwe nguva vachitadza kuwana zvavanenge vachitsvaga. Ona mienzaniso mishoma inotevera.
Imwe kambani yekuEurope yakashandisa purasitiki yakasimba nesefa dzemhando yepamusoro pakugadzira muchina unochenesa mvura kuti munhu arege kurwara nekunwa mvura ine utachiona. Michina yakadaro yakashandiswa munguva yenjodzi dzakadai sekudengenyeka kwenyika kwakaitika kuHaiti muna 2010.
Mudenga mune masetiraiti akawanda anoshanda pamwe chete achiita kuti pave neinonzi GPS (Global Positioning System). GPS yakagadzirwa kuti ishandiswe nemauto, asi iye zvino yava kubatsira vatyairi vemotokari, vendege, vezvikepe, uye vavhimi nevanenge vachifamba mumasango kuti vazive kwavari kuenda. Kudai masayendisiti asina kugadzira GPS zvaizooma kuti uzive nzira yekwaunenge uchida kuenda.
Unoshandisa foni yeserura, kombiyuta kana kuti Indaneti here? Utano hwako hwava nani here kana kuti wakapora pakurwara nekuti wakarapwa nemishonga yemhando yepamusoro here? Unofamba nendege here? Kana zvakadaro, uri kutoshandisa zvimwe zvinhu zvakagadzirwa nevesayenzi zvinoita kuti upenyu huve nyore. Sayenzi iri kukubatsira pazvinhu zvakawanda.
ZVISINGAGONI KUITWA NESAYENZI
Mazuva ano vesayenzi vari kuongorora zvimwe zvinhu zvakawanda kuti vawedzere pane zvavanoziva. Vaongorori vezvinhu zvinoshandisa simba renyukiriya vari kuongorora kushanda kunoita atomu. Vaongorori venyeredzi nemapuraneti vari kuongororawo vachidzoka shure mabhiriyoni emakore, vachiedza kuziva kuti zvinhu zvose zvakabva kupi. Sezvavanoongorora zvakadzama, kunyange kutosvika pakuziva zvinhu zvisingaoneki kana kubatika, vamwe vezvesayenzi vanofunga kuti dai Mwari anotaurwa muBhaibheri ariko, vangadai vava kuziva kwaari.
Vamwe vezvesayenzi nevazivi vane mukurumbira vanotoita zvinopfuura apa. Vanobvumirana naAmir D. Aczel, anonyora zvine chekuita nesayenzi, uyo akambonyora kuti “sayenzi inoratidza kuti Mwari haako.” Somuenzaniso, mumwe murume anoita zvesayenzi, anozivikanwa munyika yose akati, “sezvo pasina kana chinoratidza kuti kuna Mwari ari kuitawo chimwe chinhu pazvinhu zvose zviripo, chokwadi ndechekuti haako.” Vamwewo vanofunga kuti zvakaitwa naMwari anotaurwa muBhaibheri “ndezvemashiripiti” uye “hazvitsananguriki.” *
Asi mubvunzo unovapo ndewekuti: Vesayenzi vakatoongorora zvinhu zvakawanda here zvekuti vanokwanisa kunyatsobudisa kuti zvavari kufunga ndicho chokwadi? Mhinduro ndeyekuti kwete. Vesayenzi vafambira mberi zvinoshamisa, asi vakawanda vavo vanobvuma kuti pane zvakawanda zvisati zvava kuzivikanwa uye nezvimwe zvinogona kutadza kuzivikanwa zvachose. Steven Weinberg uyo akahwinha Nobel Prize nenyaya yekugona sayenzi akati, “Hatimbofi takakwanisa kuziva zvinhu zvose.” Muzvinafundo Martin Rees, mukuru mukuru wevanoongorora nyeredzi nemapuraneti kuBritain akanyora kuti: “Panogona kuva nezvimwe zvinhu zvisingafi zvakanzwisiswa nevanhu.” Chokwadi ndechekuti kune zvinhu zvakatowanda zvisati zvava kuzivikanwa nevesayenzi, zvinobvira pasero diki diki kusvika kuzvinhu zvakakura. Ona mienzaniso inotevera:
Vanoongorora zvinhu zvipenyu havanyatsonzwisisa zvose zvinoitika mumasero ezvinhu zvipenyu. Vesayenzi havasati vava kukwanisa kunyatsotsanangura kuti masero anoshandisa sei simba, anogadzira sei mapuroteni, uye kuti anowanda sei.
Simba rinonzi giravhiti iro rinokwevera zvinhu pasi rinotibatsira siku nesikati. Asi vesayenzi havazivi kuti rinoshanda sei. Havanyatsonzwisisa kuti rinokukwevera sei pasi kana wasvetuka uye kuti rinoita sei kuti mwedzi urambe uchitenderera nyika usingabudi mugwara rawo.
Vanoongorora kwakabva zvinhu zvose vanofungidzira kuti zvinhu zvinosvika 95 muzana pazvinhu zvose zviriko hazvioneki uye hazvigoni kuongororwa nemichina yesayenzi. Vanoisa zvinhu izvi muzvikwata zviviri zvinoti, zvinhu zvisingaoneki uye simba risati rava kunzwisiswa.
Panewo zvimwe zvisingazivikanwi zvinotemesa vesayenzi musoro. Sei tichitaura kudaro? Mumwe murume anonyora nezvesayenzi ane mukurumbira akanyora kuti: “Zvatisingazivi zvakatowanda nekure pane zvatinoziva. Ndinoona sekuti sayenzi inofanira kuita kuti ude kudzidza zvimwe zvinhu pane kuti ungoti zvandinoziva ndizvozvo, hazvichinji.”
Saka kana uchifunga kuti zvimwe sayenzi ndiyo yava kushanda pane Bhaibheri uye kuti ine musoro pane kutenda muna Mwari, funga zvinotevera: Kana masayendisiti akangwara ane michina ine simba achingonzwisisa zvishomanana, zvine musoro here kubva tangoramba zvimwe zvose zvisingakwanisi kuongororwa nesayenzi? Pakupedzisa nyaya yakareba inotsanangura kwakatangira zvekuongorora nyeredzi nemapuraneti, Encyclopedia Britannica inotaura isingapotereri kuti: “Pashure pemakore anenge 4 000 ekuongorora nyeredzi nemapuraneti, zvinhu zviriko zvichiri kushamisa sezvazvingadaro zvaiita kuvanhu vekuBhabhironi.”
Zvapupu zvaJehovha zvinoremekedza kodzero yemunhu ega ega yekusarudza kuti obvuma zvipi panyaya iyi. Tinoedza kutevedzera zvinotaurwa neBhaibheri parinoti: “Kunzwisisa kwenyu ngakuzivikanwe nevanhu vose.” (VaFiripi 4:5) Tichifunga nezvepfungwa iyi, tinokukumbira kuti uongorore kuti sayenzi neBhaibheri zvinotsigirana uye zvinowirirana sei.
^ ndima 9 Vamwe vanoramba zviri muBhaibheri nemhaka yedzidziso dzemachechi dzekare uye dzemazuva ano, dzakadai seyekuti nyika ndiyo iri pakati pezvinhu zvese zviripo uye yekuti Mwari akasika nyika mumazuva 6, rimwe nerimwe riine maawa 24.
Inzwa zvimwe
Mwari Ariko Here?
Bhaibheri rinopindura richipa zvikonzero 5 zvakasimba.


text:
Netsai Mutuka (39) anoti kubvira achiroorwa, tezvara vake vakamuinga vachiti vanofanirwa kushinha naye asi iye ndokuzviramba.
Zvisinei, tezvara vaNetsai, nemurume wake – uyo akakumbirisa kuti zita rake risaburitswe achiti zvinomukanganisa kubasa kwake – pamwe chete navamwene vake vari kuramba nyaya iyi vachiti zvose manyepo.
Netsai akabuda pachena kuKwayedza pasina kana kunyara achiti kubva paakaroorwa mugore ra1999 achienda kumusha kwemurume wake kwaSerima, kwaGutu, tezvara vake vanomukumbira kuti vashinhe naye pabonde. Anoti anoramba zvinodiwa natezvara ava izvo zvaanoti zvakonzera kuti asawirirane navo.
Netsai anoti: “Pandakaroorwa, ndakazoenda kumusha uko ndakasvikopinda mumba mavamwene natezvara vangu. Tezvara vangu vakanditi ndinofanirwa kutanga ndashinha navo semutemo wemumusha mavo asi ini ndakazviramba.”
Anoti nyaya iyi akazoitaura kuna vamwene vake, “avo vakanditi ndakamboroorerwa chii ndiri mudiki”. Vanonzi vakamuti nyaya iyi isafumurwe.
“Ndakadzingwa mumba navatezvara vangu navamwene ndikatanga kurara panze kusvikira ndakazokanya zvidhinha ndikavaka imba yangu yekutanga,” anorondedzera Netsai, maziso ake achiita seachadonha misodzi.
Haana kubuda pachena kuti tezvara ava vanodaro kuvamwe varoora here kana kuti kwete.
“Panyaya yekuti tezvara vangu vanondida zvekuda kushereketa neni, vamwene vangu mbune vanozviziva,” anodaro.
Netsai anoti nyaya yake navatezvara akaisvitsawo kwaMambo Serima, uko akapihwa zano rekuti atame.
“Takazotama kumusha, ndikazosiya zvekare musha wekuMvuma ndichidzoka kuzogara kuno kuHarare. Ndipo pandakatanga kuona ndichiitwa mukadzi nenyoka yakakura segumbo rangu iri. Kusvikira nanhasi, ndinotambudzwa nenyoka pamadiro.”
Netsai anotizve anoona nyoka mbiri pamba pavo – yechirume neyechikadzi.
“Imwe yenyoka idzi yakasanduka kubva mutsvimbo yatezvara vangu asi imwe yacho yakabva muruva,” anodaro.
Anoti kuburikidza nekushandiswa nenyoka idzi, anorwadziwa zvikuru nemusana nemudumbu achiita seakagara pazvipikiri.
“Kusikarudzi yangu kunoshosha ndichipera simba. Mari chaiyo mumba haibatike. Ndinogara ndichimhan’ara kuvakuru vekubasa kwemurume wangu.”
“Ini zvangu zvemurume handichada, ndaneta nezvandinoitwa nenyoka. Ndapfidza,” anodaro Netsai.
Achienderera mberi, Netsai anoti rimwe zuva tezvara vake vakaenda kumba kwake vaine tsvimbo yakazopinduka kuita nyoka iyo vakasvikoisa pasi pekapeti pamusiwo wemba yaanorara nemurume wake.
“Tsvimbo iyi ndakaiona ndikabvunza, asi ivo baba vakabva vafuma vachidzokera kumusha varamwa,” anodaro.
Anoti pamusoro pezvo, mumba mavo mave kugara muchionekwa makonzo panguva yemanheru ayo anozotanga kukura kuita kunge mazikatsi.
“Kunze kwemakonzo anokura kuita kunge katsi aya, mumba medu tinoona matatya makuru anobva pasi pemubhedha.”
Netsai anoti vabereki vake vanoziva dambudziko rake. Anoti izvi zvimwe chete kudivi rehama dzemurume wake “asi hapana anoda kundibatsira”.
Murume waNetsai, uyo pakutanga akamboramba kuita hurukuro nevatori venhau, akazouya kumahofisi eKwayedza kuzopa divi rake panyaya iyi.
Murume uyu, uyo anopinda chechi yekwaMwazha, akakumbirisa kuti asadurwe nezita ndokuti hapana zvakawanda zvaanoziva nekuda kwenyoka dzinotaurwa naNetsai.
Anoti nyaya yekuti baba vake vanoda kushinha nemuroora manyepo.
“Zvose zvakataurwa nemukadzi wangu manyepo, inyaya dzekurota uyewo kumaporofita nekun’anga kwaanoenda ndiko kwakanganisa musha wedu nekuda kwezvaanotaurirwa. Hapana chaanoita chaanonditaurira,” anodaro murume waNetsai.
Anoti mudzimai wake akatiza kumba uye akatovhurisa dhoketi rekumapurisa rekuti haazive kwaari pari zvino.
“Mudzimai wangu ndinomuda asi mamwe matambudziko aya ndeekumusha kwake nekuti pandakamuroora akatanga kunditi ndinonamata here sezvo aiti ane zvekumusha kwake zvinoda kuti vanamate izvo aiva akaturikwa,” anodaro.
“Nyaya iyi yakatanga apo taigara kumusha, paiva nekusawirirana kukuru kwemudzimai wangu nevabereki vangu. Ini zvavainetserana ndaisazviziva,” anodaro murume waNetsai.
Anoramba zvakare nyaya yekuti mhuri yake inotambura panyaya dzemari achiti iye Netsai ndiye anotora mari kubhanga.
Kwayedza yakazoshanyira tezvara vaNetsai, VaUrayayi Mutuka Jombo (82), kumusha kwavo avo vanoti hapana zvavanoziva nekuda kwenyaya yekunzi vane nyoka inoshinha nemuroora wavo uye kuti ivo vanoda kushereketa nemuroora.
“Nyoka inoshinha nemukadzi chirudzii? Kana izvo zvekunzi ndinonoshinha nevaroora, handina zvandinoziva. Mukadzi uyu anoda kuparadza musha wangu nekuti vana vangu vose havachawirirana nekuda kwemakuhwa ake.
“Kana achida kubva mumusha mangu ngaabve zvakanaka osiya asina kuuraya mwana wangu. Mwana wangu (vachimudura nezita rake) ari muchoto nemukadzi uyu,” vanodaro VaJombo.
Vanoti vane tsvimbo yavo yakanaka zvikuru, iyo vakatengerwa nemuzukuru wavo yavanoti haina chekuita netsvimbo inonzi naNetsai yakasanduka ikaita nyoka.
“Izvozvi tinotodawo kuona vazukuru vedu vakabva kuno vari vana vadiki, havachaziva chinonzi mombe. Iye mwana wangu ane mombe dzake 8 asi mukadzi wacho haadi kuuya. Murume ndiye anongouya oga.
“Mwana uyu ari muchoto chaimo, anogara achisungiswa. Kuno hatizive mari yake kana sendi saka ngaarege kutizora makuhwa akadai,” vanodaro tezvara ava.
Mashoko avo anotsinhirwa nemudzimai wavo, Mbuya Tariro Mutuka (76), vachiti muroora wavo anoparadzira manyepo sezano rekuti awane maendero kumusha kwake.
“Chii ichocho? Ndokusaka vakuru vaiti rooranai vematongo, vairevesa. Chionai zvatave kuitirwa nemuroora uyu!
“Kana iyo nyoka inonzi inoshinha naye ndezvekumusha kwake. Ngaasiye mwana wangu ari mupenyu, mukadzi uyu haadi zvemusha, dzimba dzake dzave kudhirika mukati mava nechuru,” vanodaro vamwene vaNetsai.
Mumwe muroora wepamusha apa, Mary Zvinowanda (36) – uyo akaroorwa muna 1998 – anoti haana kumbobvira akasvitswa shoko rerudo natezvara vavo.
“Hamheno ivo amainini vanozvitaura, ini hazvina kumboitika kwandiri. Zvenyoka inoshinha nevaroora izvo handizvizive,” anodaro Mary.


text:
Vakuru vechiKristu ‘Vanoshanda Pamwe Nesu Kuti Tifare’
“Tiri vashandi pamwe chete nemi kuti mufare.”—2 VAK. 1:24.
1. Chii chakaita kuti Pauro afarire vaKristu vokuKorinde?
MAIVA mugore ra55 C.E. Muapostora Pauro aiva muguta reTroasi raiva nechiteshi chezvikepe, asi pfungwa dzaiva kuKorinde. Gore iroro richitanga, ainge arwadziwa paakaziva kuti hama dzokuKorinde dzaipopotedzana. Saka sezvinoita baba vane hanya, ainge atumira tsamba kuti avaruramise. (1 VaK. 1:11; 4:15) Ainge atumawo Tito waaishanda naye kwavari uye ainge aronga kuti adzoke neshoko kuTroasi. Panguva iyi Pauro ainge akamirira Tito muTroasi, achida kunzwa kuti zvinhu zvainge zvakamira sei kuKorinde? Asi Pauro akaodzwa mwoyo chaizvo Tito paasina kusvika. Pauro akaitei? Akaenda nechikepe kuMakedhoniya, uye akafara chaizvo nokuti vakasangana ikoko. Tito akatsanangura kuti hama dzokuKorinde dzainge dzateerera zano retsamba yaPauro uye kuti dzaisuwa kumuona. Pauro paakanzwa mashoko iwayo akanaka, ‘akafarazve.’—2 VaK. 2:12, 13; 7:5-9.
2. (a) Pauro akanyorera hama dzokuKorinde kutii nezvekutenda uye mufaro? (b) Tichakurukura mibvunzo ipi?
2 Pasina nguva, Pauro akanyorera hama dzokuKorinde tsamba yechipiri. Akavaudza kuti: “Kwete kuti tiri vanatenzi vokutenda kwenyu, asi tiri vashandi pamwe chete nemi kuti mufare, nokuti makamira nokutenda kwenyu.” (2 VaK. 1:24) Pauro airevei nemashoko iwayo? Uye anofanira kuita kuti vakuru vechiKristu vaitei mazuva ano?
KUTENDA KWEDU UYE MUFARO WEDU
3. (a) Pauro airevei paakanyora kuti: “Makamira nokutenda kwenyu”? (b) Mazuva ano vakuru vanotevedzera sei Pauro?
3 Pauro akataura zvinhu zviviri zvinokosha pakunamata kwedu, kutenda uye mufaro. Yeuka kuti nezvekutenda, akanyora kuti: “Kwete kuti tiri vanatenzi vokutenda kwenyu, . . . nokuti makamira nokutenda kwenyu.” Nemashoko aya, Pauro akabvuma kuti hama dzokuKorinde dzainge dzakamira, kwete pamusana pake kana kuti chero mumwe munhu, asi pamusana pokutenda kwadzo muna Mwari. Saka Pauro akaona pasina chikonzero chokuti nangananga nokutenda kwehama dzake, uye aisava nechido chokuita izvozvo. Aiva nechivimbo chokuti vaiva vaKristu vakatendeka vaida kuita zvakarurama. (2 VaK. 2:3) Mazuva ano, vakuru vanotevedzera Pauro nokuratidza kuti vane chivimbo nokutenda kwehama dzavo uye vavariro dzavo dzokushumira Mwari. (2 VaT. 3:4) Pane kudzika mitemo yavo muungano, vakuru vanoshandisa mazano nemirayiro zvinobva kusangano raJehovha. Vakuru vemazuva ano havasi vanatenzi vokutenda kwehama dzavo.—1 Pet. 5:2, 3.
4. (a) Pauro airevei paakanyora kuti: “Tiri vashandi pamwe chete nemi kuti mufare”? (b) Mazuva ano vakuru vanotevedzera sei mafungiro aPauro?
4 Pauro akatiwo: “Tiri vashandi pamwe chete nemi kuti mufare.” Nemashoko iwayo, aitaura nezvake uye shamwari dzake dzepedyo dzaaishanda nadzo kubatsira vaKorinde. Nei tichidaro? Nokuti mutsamba iyoyo, Pauro akayeuchidza hama dzokuKorinde nezvedzimwe shamwari dzacho mbiri paakanyora kuti: “Jesu . . . akaparidzwa pakati penyu nesu, kureva ini naSirivhano naTimoti.” (2 VaK. 1:19) Uyezve, pose Pauro paaishandisa mashoko okuti “vashandi pamwe chete” mutsamba dzake, ainge achitaura shamwari dzake dzepedyo, dzakadai saAporo, Priska, Akwira, Timoti, Tito, nevamwe. (VaR. 16:3, 21; 1 VaK. 3:6-9; 2 VaK. 8:23) Saka paakati: “Tiri vashandi pamwe chete nemi kuti mufare,” Pauro akavimbisa hama dzokuKorinde kuti iye nevamwe vake vaida kuita zvose zvavaigona kuti vanhu vose vomuungano iyoyo vafare. Mazuva ano, vakuru vechiKristu vane chido chakadaro. Vanoda kuita zvose zvavanogona kubatsira hama dzavo ‘kushumira Jehovha dzichifara.’—Pis. 100:2; VaF. 1:25.
5. Tichakurukura mhinduro dzakapiwa pamubvunzo upi uye tinofanira kufungisisei?
5 Munguva pfupi yapfuura, hama nehanzvadzi dzinoshingaira dzinobva kwose kwose munyika dzakabvunzwa kuti, “Mashoko api uye zvakaitwa nomukuru zvakawedzera mufaro wenyu?” Iye zvino patinenge tichikurukura mhinduro dzehama dzedu idzodzo, ona kuti zvadzakataura zvinoenderana here nezvaungadai wakapindura. Uyezve, tose zvedu ngatifungisisei kuti tingabatsira sei kuti ungano yedu ive nomufaro. *
“KWAZISAI PESISI ANODIWA WEDU”
6, 7. (a) Ndeipi imwe nzira iyo vakuru vangatevedzera Jesu, Pauro, uye vamwe vashumiri vaMwari? (b) Nei kuyeuka mazita ehama dzedu kuchiwedzera mufaro wadzo?
6 Vakawanda pahama nehanzvadzi dzedu vanoti mufaro wavo unowedzera vakuru pavanoratidza kuvafarira. Imwe nzira inokosha iyo vakuru vanoita izvozvo ndeyokutevedzera Dhavhidhi, Erihu, uye Jesu pachake. (Verenga 2 Samueri 9:6; Jobho 33:1; Ruka 19:5.) Mumwe nomumwe wevashumiri ava vaJehovha akanyatsoratidza kufarira mumwe munhu nokushandisa zita romunhu wacho. Pauro ainzwisisawo kukosha kwokuyeuka uye kushandisa mazita evaainamata navo. Akagumisa imwe yetsamba dzake nokukwazisa hama nehanzvadzi dzinopfuura 25 nemazita adzo, kusanganisira Pesisi, muKristu waakati nezvake: “Kwazisai Pesisi anodiwa wedu.”—VaR. 16:3-15.
7 Vamwe vakuru vanoomerwa chaizvo nokuyeuka mazita. Kunyange zvakadaro, pavanonyatsoedza kudaro, zvinoita sokuti vari kuudza hama dzavo kuti, ‘Munokosha kwandiri.’ (Eks. 33:17) Hama dzichawedzera kufara kana vakuru vakadzidoma nemazita kuti dzipindure paChidzidzo cheNharireyomurindi kana mimwe misangano.—Enzanisa naJohani 10:3.
“AKAITA MABASA MAZHINJI MUNASHE”
8. Pauro akatevedzera Jehovha naJesu pachinhu chipi chinokosha?
8 Pauro akaratidzawo kunyatsofarira vamwe nokuvarumbidza, uye iyoyo ndiyo imwe nzira inokosha yokuwedzera nayo mufaro wehama dzedu. Saka mutsamba imwe chete iyoyo maakataura nezvechido chake chokushanda kuti hama dzake dzifare, Pauro akanyora kuti: “Ndinozvirumbidza kwazvo pamusoro penyu.” (2 VaK. 7:4) Mashoko iwayo okurumbidza anofanira kuva akafadza chaizvo hama dzemuKorinde. Pauro akaudza dzimwe ungano mashoko akada kudaro. (VaR. 1:8; VaF. 1:3-5; 1 VaT. 1:8) Pashure pokunge ataura zita raPesisi mutsamba yaakanyorera ungano yekuRoma, Pauro akawedzera kuti: “Akaita mabasa mazhinji munaShe.” (VaR. 16:12) Mashoko iwayo okurumbidza anofanira kuva akafadza chaizvo hanzvadzi iyoyo yakatendeka! Pauro aitevedzera Jehovha naJesu pakurumbidza vamwe.—Verenga Mako 1:9-11; Johani 1:47; Zvak. 2:2, 13, 19.
9. Nei kurumbidza vamwe kuchiita kuti ungano ifare?
9 Mazuva ano vakuru vanoonawo kukosha kwokuudza hama dzavo kuti vanoonga zvadzinoita. (Zvir. 3:27; 15:23) Pose apo mukuru anoita izvozvo, anoita seari kuudza hama dzake kuti: ‘Ndaona zvamaita. Ndine hanya nemi.’ Uye zvechokwadi hama dzinoda chaizvo kunzwa mashoko evakuru anokurudzira. Imwe hanzvadzi ine makore ari kuma55 yakataura manzwiro evakawanda payakati: “Kubasa kashoma kuwana anokutenda. Vanhu havana rudo uye vanokwikwidzana. Saka mukuru paanonditenda pamusana pezvandinenge ndaitira ungano, zvinondikurudzira chaizvo, zvinondipa simba! Zvinoita kuti ndinzwe ndichidiwa naBaba vangu vokudenga.” Imwe hama isina mudzimai iri kurera vana vaviri ine manzwiro akaita saiwayo. Munguva pfupi yapfuura mumwe mukuru akairumbidza zvichibva pamwoyo. Hama yedu yakanzwa sei? Inoti: “Mashoko emukuru iyeye akandikurudzira chaizvo!” Zvechokwadi, kana mukuru akarumbidza hama dzake zvichibva pamwoyo, dzinobva dzawedzera kufara. Izvozvo zvinodziwedzerawo simba rokuramba dzichifamba mumugwagwa wokuupenyu ‘dzisinganeti.’—Isa. 40:31.
‘FUDZAI UNGANO YAMWARI’
10, 11. (a) Vakuru vangatevedzera sei Nehemiya? (b) Chii chichabatsira mukuru kuti ape vamwe chipo chomudzimu paanenge achifudza?
10 Ndeipi nzira inonyanya kukosha iyo vakuru vanoratidza nayo kufarira hama dzavo uye inowedzera mufaro weungano? Ndeyokutora danho rokukurukura nevaya vanoda kukurudzirwa. (Verenga Mabasa 20:28.) Vakuru pavanoita izvozvo, vanotevedzera vafudzi vemunguva yekare. Somuenzaniso, ona zvakaitwa nomutariri akatendeka Nehemiya, paakaona kuti dzimwe hama dzake dzechiJudha dzainge dzaneta pakunamata. Nyaya yacho inotaura kuti akabva asimuka, akadzikurudzira. (Neh. 4:14) Mazuva ano, vakuru vanofanirawo kuita izvozvo. ‘Vanosimuka’ kana kuti vanotora danho rokubatsira hama dzavo kuti dzive nokutenda kwakasimba. Kuti vakurudzire vamwe saizvozvo, vanoshanyira hama nehanzvadzi mudzimba dzavo kana zvichiita. Pavanenge vachifudza vamwe, chido chinofanira kuva ‘chokuvapa chipo chomudzimu.’ (VaR. 1:11) Chii chichabatsira vakuru kuita izvozvo?
11 Asati aenda kunofudza, mukuru anofanira kuwana nguva yokufunga nezvemunhu waachashanyira. Munhu wacho ane matambudziko api? Ipfungwa dzipi dzingamusimbisa? Rugwaro rupi kana zvakaitika kune mumwe munhu anotaurwa muBhaibheri zvingashanda kwaari? Mukuru akagara afunga izvozvo, zvichamubatsira kukurukura zvine musoro, kwete tunyaya twenhando. Paanenge achifudza, mukuru anorega hama dzake nehanzvadzi dzichitaura iye akanyatsoteerera. (Jak. 1:19) Imwe hanzvadzi yakati: “Zvinonyaradza chaizvo mukuru paanoteerera nomwoyo wose.”—Ruka 8:18.
12. Muungano ndivanaani vanoda kukurudzirwa, uye nei?
12 Ndivanaani vangabatsirwa nokufudzwa? Pauro akarayira vakuru vechiKristu kuti ‘vachenjerere boka rose.’ Chokwadi, vose vari muungano vanoda kukurudzirwa, kusanganisira mapiyona nevaparidzi vave vachiita ushumiri hwavo vakatendeka kwemakore akawanda. Nei vachida kutsigirwa nevafudzi pane zvokunamata? Nokuti dzimwe nguva vanhu vakadaro vakasimba pakunamata vanogona kungokundwa nematambudziko anokonzerwa nenyika ino yakaipa. Somuenzaniso, kuti tione chinoita kuti dzimwe nguva mushumiri waMwari akasimba ade rubatsiro rwevamwe, ngatikurukurei zvakamboitika kuna Mambo Dhavhidhi.
‘ABHISHAI AKABATSIRA DHAVHIDHI’
13. (a) Ishbhi-bhenobhu akada kuuraya Dhavhidhi zvaita sei? (b) Abhishai akakwanisa sei kununura Dhavhidhi?
13 Nguva pfupi wechiduku Dhavhidhi azodzwa kuti ave mambo, akamirisana naGoriyati, mumwe wevaRefaimu, rudzi rwehofori. Dhavhidhi aiva noushingi akauraya hofori yacho. (1 Sam. 17:4, 48-51; 1 Mak. 20:5, 8) Papfuura makore, pavairwisana nevaFiristiya, Dhavhidhi akamirisanazve neimwe hofori yainzi “Ishbhi-bhenobhu,” uye yaivawo mumwe wevaRefaimu. (2 Sam. 21:16) Asi panguva ino, hofori yacho yakapotsa yauraya Dhavhidhi. Nemhaka yei? Yaisava mhosva yokuti Dhavhidhi ainge asisina kushinga asi kuti ainge aneta. Nyaya yacho inoti: “Dhavhidhi akaneta.” Ishbhi-bhenobhu paakangoona kuti Dhavhidhi aneta, “akafunga zvokuuraya Dhavhidhi.” Asi hofori yacho payainge yava kuda kubaya Dhavhidhi, “Abhishai mwanakomana waZeruya akabva abatsira Dhavhidhi, akawisira muFiristiya wacho pasi, akamuuraya.” (2 Sam. 21:15-17) Chokwadi akapona nepaburi retsono! Dhavhidhi anofanira kuva akatenda chaizvo kuti Abhishai akaramba achiona kuti zvinhu zvaimufambira sei uye kuti akakurumidza kumubatsira paainge ava panyatwa! Tingadzidzei panyaya iyi?
14. (a) Tinokwanisa sei kukunda zvipingamupinyi zvakakura zvingafananidzwa naGoriyati? (b) Vakuru vangabatsira sei vamwe kuti vawanezve simba uye mufaro? Taura muenzaniso.
14 Munyika yose, isu vanhu vaJehovha tiri kuita ushumiri hwedu pasinei nezvipingamupinyi zvatiri kuisirwa munzira naSatani nevashandi vake. Vamwe vedu takasangana nezvipingamupinyi zvakakura zvatingafananidza nehofori Goriyati, asi takazvikunda nokuti takanyatsovimba naJehovha. Zvisinei, dzimwe nguva, kugara tichirwisana nematambudziko enyika ino kunotipedza simba uye kunotiodza mwoyo. Takaneta kudaro, tinenge tiri pangozi yokukundwa nematambudziko ataigona kukunda pane imwe nguva. Pakadaro, rubatsiro rwatinopiwa nemukuru runogona kutibatsira kufarazve uye kuva nesimba, sezvakaitika kune vakawanda. Mumwe piyona ane makore okuma65 akati: “Pane imwe nguva, ndaisanzwa zvakanaka, uye ushumiri hwaindinetesa. Mumwe mukuru akaona kuti ndaisava nesimba uye akauya kuzotaura neni. Takakurukura ndima yemuBhaibheri inokurudzira. Ndakashandisa mazano aakandipa, uye akandibatsira.” Akawedzera kuti: “Mukuru iyeye akaratidza rudo zvechokwadi paakaona kuti ndainge ndaneta akandibatsira!” Chokwadi zvinokurudzira kuziva kuti tine vakuru vanogara vachiona kuti zvinhu zviri kutifambira sei, uye vakagadzirira ‘kutibatsira’ sezvakaitwa naAbhishai.
‘ZIVAI KUKUDAI KWANDINOITA’
15, 16. (a) Nei Pauro aidiwa chaizvo nehama dzake? (b) Nei tichifanira kuratidza rudo kuvakuru veungano?
15 Kuva mufudzi ibasa chairo. Dzimwe nguva vakuru havarari vachifunga uye vachinyengeterera makwai aMwari kana kuti vachitsigira hama dzavo pane zvokunamata. (2 VaK. 11:27, 28) Kunyange zvakadaro, vakuru vanonyatsoita basa ravo vachifara sezvaiita Pauro. Akanyorera vaKorinde kuti: “Ndichafara kwazvo kushandisa zvinhu zvose uye kushandiswa zvizere nokuda kwemweya yenyu.” (2 VaK. 12:15) Chokwadi, Pauro akanyatsozvishandisa pakusimbisa hama dzake nokuti aidzida. (Verenga 2 VaKorinde 2:4; VaF. 2:17; 1 VaT. 2:8) Saka hazvishamisi kuti hama dzaida chaizvo Pauro!—Mab. 20:31-38.
16 Mazuva ano, isu vashumiri vaMwari tinodawo vakuru vechiKristu uye tinotenda Jehovha muminyengetero yedu kuti akatipa vakuru ava. Vanowedzera mufaro wedu nokuratidza kuti vanotifarira. Pavanotishanyira kuzotifudza, tinokurudzirwa. Uyezve, tinotenda kuti vanogara vakagadzirira kutibatsira patinenge tava kukundwa nematambudziko enyika ino. Chokwadi, vakuru vechiKristu vakadaro ‘vanoshanda pamwe chete nesu kuti tifare.’
^ ndima 5 Hama idzodzo nehanzvadzi dzakabvunzwawo kuti, “Unhu hupi hwamunonyanya kukoshesa pamukuru?” Ruzhinji rwakapindura kuti, “Kuva munhu anotaurika naye.” Unhu ihwohwo hunokosha huchakurukurwa muNharireyomurindi ichauya.


text:
JW LIBRARY
Kumaka Mashoko
—iOS
Paunenge uchiverenga kana kuti uchidzidza mabhuku ari paJW Library, unogona kumaka mashoko aunenge uchida.
Ita zviri pasi apa kuti umake mashoko:
Kumaka
Pane nzira mbiri dzekuita izvi.
Unogona kuramba wakaisa munwe wako pashoko raunoda. Unogona kuramba wakaisa munwe wako pashoko raunoda. Wadaro wobva wasarudza pacho paunoda kumaka. Kana wapedza, chibaya pane macolour wosarudza yaunoda kushandisa.
Imwe nzira ndeyekuramba wakaisa munwe wako pascreen uchiufambisa pane mashoko auri kuda kumaka. Paunenge uchiufambisa unenge uchitomaka. Kana wapedza, panobva pabuda macolour. Unogona kuchinja colour, kana kuti kudzima zvawamaka.
Kuchinja Colour Pawamaka
Kuti uchinje colour, baya kamwe chete pawakamaka, wobva wasarudza imwe colour. Kuti udzime pawamaka, baya pawamaka pacho, wozobaya Delete.
Izvi zvakatanga kushanda muna November 2015 paJW Library 1.6, iyo inoshanda neiOS 7.0 zvichikwira. Kana usiri kuona kuti zvinoshanda sei, ona mirayiridzo iri munyaya inoti “Tanga Kushandisa JW Library


text:
Zvapupu zvaJehovha Zvakabuda Muchechi yeRoma Here?
Aiwa. Kunyange zvazvo tiri vaKristu, hatina kubuda muchechi yeRoma. Nei tichidaro?
Chechi dzakabuda muRoma dzinopikisana nedzidziso dzeRoma. Kunyange zvazvo chiri chokwadi kuti Zvapupu zvaJehovha hazviwirirani nedzidziso dzechechi yeRoma, isu hatina kubuda muchechi yeRoma nemhaka yezvikonzero zvinotevera:
Dzidziso dzakawanda dzemachechi akabuda muRoma dzinopesana nezvinonyatsodzidziswa neBhaibheri. Somuenzaniso, Bhaibheri rinodzidzisa kuti “kuna Mwari mumwe chete,” kwete vanaMwari vatatu vari mumunhu mumwe chete. (1 Timoti 2:5; Johani 14:28) Uye rinodzidzisa zvakajeka kuti Mwari anoranga vakaipa nokuvaparadza zvachose, kwete nokuvapisa mumoto.—Pisarema 37:9; 2 VaTesaronika 1:9.
Hatishori chechi yeRoma kana zvimwe zvitendero. Asi kuti tinoparidza mashoko akanaka oUmambo hwaMwari, nechinangwa chokubatsira vamwe kuti vave nokutenda mumashoko akanaka atinoparidza. (Mateu 24:14; 28:19, 20) Chido chedu ndechokudzidzisa vanhu vanoda chokwadi nezvaMwari uye Shoko rake, Bhaibheri, kwete kushora dzidziso dzezvimwe zvitendero.—VaKorose 1:9, 10; 2 Timoti 2:24, 25.
Inzwa zvimwe
Zvapupu zvaJehovha Vanhu Verudzii?
Unoziva Zvapupu zvaJehovha zvingani? Chii chaunonyatsoziva nezvedu?


text:
HARARE —
Magweta anodarika zana aratidzira muHarare neChitatu achiti haasi kufara nemabatirwo aari kuitwa nehurumende panguva yaanenge achiita basa rawo.
Magweta aya aungana muHarare Gardens ndokutanga kuratidzira akananga kudare reparamende kwaasiya gwaro renhuna dzavo.
Kubva paparamende, magweta aya aenda zvakare negwaro ravo renyunyuto kudare repamusorosoro, kumahofisi egweta guru rehurumende, kumahofisi egurukota rezvebazi remitemo, ndokuzopedzisira nekudare repamusoro.
Magweta aya asiyawo magwaro enyunyuto kuhofisi yemutungamiri wenyika, VaRobert Mugabe, pamwe nemutungamiri wehurumende, VaMorgan Tsvangirai.
Mutevedzeri wasachigaro wesangano remagweta anorwira kodzero dzevanhu re Zimbabwe Lawyers for Human Rights, kana kuti ZLHR, Amai Precious Chakasikwa, vati magweta haasi kufara nemabatirwo avari kuitwa nehurumende panguva yavanenge vachiita basa ravo.
Izvi zvatsinhirwa nemutevedzeri wemunyori musangano re Law Society of Zimbabwe, Va Wilbert Mandinde.
VaMandinde vati vave kutyira kuti magweta achashungurudzwa zvakanyanya munguva yesarudzo idzo dzakatarisirwa kuitwa gore rinouya uye vakurudzira hurumende kuti iwone zvaingaite.
Mutungamiri weZLHR, Muzvare Irene Petras, vatiwo chinovarwadza ndechekuti hapana matanho ari kutorwa nehurumende kana vachinge vaenda nezvichemo kwairi.
Kuratidzirwa kwaitwa nemagweta aya, kuchitungamirwa nesangano reZLHR, kwanga kwakanangana nezuva rekucherechedza kodzero dzevanhu pasi rose iro richacherechedza neMuvhuro.
Magweta aya anoti hurumende inofanira kucherechedzawo mitemo yekunze inoona nezvekuchengetedzwa kwemagweta pamwe nemashandiro awo kuitira kuti magweta emunyika awanikwe achishanda akasununguka.


text:
NYAYA IRI PAKAVHA | BHAIBHERI RAKASVIKA SEI KWATIRI?
Bhaibheri Rakachengetedzwa Kuti Risaparara
CHAIITA KUTI ZVIOME KURICHENGETEDZA: Vanyori veBhaibheri uye vamwe vakazorikopa vaiwanzonyorera pamatehwe uye pamapepa akagadzirwa nenhokwe. (2 Timoti 4:13) Sei izvi zvaiita kuti zviome kuchengetedza Bhaibheri?
Pepa rakagadzirwa nenhokwe rinokurumidza kubvaruka uye kuchinja ruvara. Richard Parkinson naStephen Quirke avo vanoongorora zvaiitika kuEgypt vanoti, “Pepa racho rinogona kupedzisira raora rosara raita tushinda-shinda uye raita hupfu. Kana rikachengetwa panenge paine unyoro rinogona kuita chakuvhuvhu kana kuora uye rinogona kurumwa nemakonzo kana kudyiwa nemujuru.” Zvimwe zvinyorwa zvakawanika zvainge zvakagadzirwa nenhokwe, zvakaiswa paiva nechiedza chakawanda uye unyoro, uye izvi zvakaita kuti zvikurumidze kuora.
Matehwe akasimba kupfuura nhokwe, asi anogona kuparara kana akasabatwa zvakanaka kana kuti akachengetwa panonyanya kutonhora kana kupisa, pane unyoro, kana kuti pane chiedza chakawanda. * Tupukanana tunofarirawo matehwe. Ndokusaka bhuku renhoroondo dzekare rinonzi Everyday Writing in the Graeco-Roman East rakati, “kashoma kuwana zvinyorwa zvekare.” Saka kudai Bhaibheri rakaparara, hapana pataizomboziva nezvaro.
BHAIBHERI RAKAZOSVIKA SEI KWATIRI? Murayiro wevaJudha waiti mambo wese aifanira “kuzvinyorera kopi yomutemo uyu mubhuku,” uye mutemo wacho waiumbwa nemabhuku mashanu ekutanga eBhaibheri. (Dheuteronomio 17:18) Uyewo, vakopi vaiva neunyanzvi vakagadzira zvinyorwa zvakawanda zveBhaibheri zvekuti pakazotanga chiKristu, Magwaro akanga ava kuwanika mumasinagogi akawanda muIsraeri yose, kusvika kunyange kuMakedhoniya chaiko! (Ruka 4:16, 17; Mabasa 17:11) Zvakafamba sei kuti zvimwe zvinyorwa zvekare-kare zvirambe zviripo kusvikira iye zvino?
“VaJudha vaizivikanwa nekuchengeta Magwaro muzvirongo,” akadaro mumwe anoongorora nezveTestamende Itsva, anonzi Philip W. Comfort. Zvinoita sekuti vaKristu vakaendererawo mberi nekuita izvi. Kune zvinyorwa zvekare-kare zveBhaibheri zvakawanikwa muzvirongo, uyewo munzvimbo dzine rima dzakadai semapako, nemunzvimbo dzainge dzisina unyoro.
IZVI ZVAKABATSIRA SEI? Nhasi uno kune zvinyorwa zvakawanda chaizvo zvekare zveBhaibheri, uye zvimwe zvacho zvatova nemakore anopfuura 2 000. Hapana rimwe bhuku rine zvinyorwa zvekare zvakawanda seizvi.
^ ndima 5 Somuenzaniso, gwaro reU.S. Declaration of Independence rakasainwa pakawana United States kuzvitonga kuzere, rainge riri redehwe. Gwaro iri harisati rasvitsa makore 250 asi zvakanyorwa zvacho hazvichanyatsooneka.


text:
WASHINGTON —
Vamwe vakaoma musoro muZanu-PF vanonzi varuvamba zvakare rwiyo rwekukurudzira mutungamiri wenyika, VaRobert Mugabe, kuti vaende kuSADC kunotaura nevamwe vakuru venyika idzi kuti vabvume kuti Zimbabwe iite sarudzo gore rinouya pasina bumbiro idzva sezvo mapato ari muhurumende yemubatanidzwa ari kutadza kuwirirana.
Asi mapato maviri eMDC anoti zviri kuda kuitwa neZanu-PF izvi hazvisi kuzoitika nekuti SADC yakabuda pachena kare kuti sarudzo dzinoitwa chete pave nebumbiro idzva remitemo yenyika.
Mutauriri we MDC-T, VaDouglas Mwonzora, vanoti havasi kuzotambira kurudziro yeZanu-PF sezvo mapato ose achifanirwa kutevedzera zviri muchibvumirano cheGlobal Political Agreement. Vatiwo nyaya yekuda kuita sarudzo muna Kurume iri kutaurwa naVaMugabe haiite nekuti pane zvinhu zvakawanda zvinoda kutanga zvavandudzwa.
Komiti iri kukokera mabasa eCOPAC ndiyo iri kunzi yave kuyedza kugadzirisa zviri kunetsa mubumbiro asi hapana kuwirirana zvachose panyaya yekuendesa masimba kumatunhu uye kuti vanhu vopihwa kodzero dze Dual Citizenship
here kana kuti kwete.
Mutauriri weZanu-PF, VaRugare Gumbo, vanoti igaroziva kuti veMDC vanogara vakazhamba sevana vadiki.
Gweta rinorwira kodzero dzevanhu, uye vari murongi wemabasa musangano idzva re Zimbabwe Democracy Institute, VaDewa Mavhinga, vanoti zvakakosha kuti mapato ose ari muhurumende anofanirwa kurenekedza zvaakawirirana.


text:
MAZANO OKUBATSIRA MHURI | WANANO
Zvaungaita Kuti Usaramba Uine Chigumbu
DAMBUDZIKO
Zviri kukuomera here kukanganwa kurwadziswa kwawakaitwa nemumwe wako? Zvava kuita kuti kuda kwawaimuita kutange kudzikira here? Mava kungogara henyu mose asi rudo pasisina here?
Usaora mwoyo, zvinhu zvinogona kugadzirisika. Asi chokutanga chaunofanira kuziva ndechokuti kuramba uine chigumbu kwakaipirei.
ZVAUNOFANIRA KUZIVA
Kuramba uine chigumbu kunogona kuparadza imba yenyu. Sei? Kuti imba isimbe murume nomudzimai vanofanira kudanana, kuvimbana, uye kuzvipira. Asi kana ukaramba uine chigumbu hauzokwanisi kuita zvinhu zvitatu izvi. Saka kuramba uine chigumbu nderimwe dambudziko rauri kutomutsa kuwedzera pane rawagara unaro. Ndokusaka Bhaibheri richiti: ‘Bvisai kutsamwa nokupopota nokutuka.’
Ndiwe unorwadziwa kana ukaramba uine chigumbu. Kuramba uine chigumbu kwakafanana nokuzvikwatura mbama wofunga kuti mumwe munhu ndiye acharwadziwa. “Munhu waunenge wakagumbukira anogona kunge asingatombozivi kuti wakagumbuka, achitonakidzwa zvake noupenyu,” akanyora kudaro Mark Sichel mubhuku rinonzi Healing From Family Rifts. Anowedzera kuti, “kuramba uine chigumbu kunokuvadza iwe kudarika munhu wawakagumbukira.”
Kuramba uine chigumbu kwakafanana nokuzvikwatura mbama wofunga kuti mumwe munhu ndiye acharwadziwa
Kuramba uine chigumbu kuda. Asi vamwe havazvibvumi. Vanoti, ‘Zvaakaita ndizvo zvakandigumbura.’ Asi dambudziko riripo nderokuti muupenyu haukwanisi kudzora maitiro emumwe munhu, chaunogona kudzora maitiro ako. Ndokusaka Bhaibheri richiti: ‘Mumwe nomumwe ngaaongorore maitiro ake.’ (VaGaratiya 6:4) Munhu anogona kutaura kana kuita zvaafunga asi isu ndisu tinotofanira kuona kuti tazvidzora kana tagumburwa. Kuramba uine chigumbu hakusi iko kuzvipedza.
ZVAUNGAITA
Unogona kuregerera mumwe wako. Zviri nyore kupomera mumwe wako. Asi yeuka kuti kuramba uine chigumbu kuda. Unogona kusarudza kumuregerera woita zvinotaurwa neBhaibheri pana VaEfeso 4:26 kuti: “Zuva ngarirege kuvira makatsamwa.” Kuregererana kunoita kuti mugadzirise matambudziko omumba menyu makadzikama.
Zviongorore. Bhaibheri rinotaura kuti vamwe ‘havatani kutsamwa uye vane hasha.’ (Zvirevo 29:22) Ndozvauri here? Zvibvunze kuti: ‘Ndinokurumidza kugumbuka here? Ndinotora nyaya duku ndoiita hombe here? Ndinoramba ndiine chigumbu here?’ Bhaibheri rinoti munhu “anoramba achitaura nezvenyaya yacho anoparadzanisa vaya vanoshamwaridzana.” (Zvirevo 17:9; Muparidzi 7:9) Zvinogona kuitikawo muwanano. Saka kana uchiramba uine chigumbu, zvibvunze kuti, ‘Ndingaitei kuti ndisakurumidza kugumbukira mumwe wangu?’
Sarudza zvokuita. Bhaibheri rinoti pane “nguva yokunyarara nenguva yokutaura.” (Muparidzi 3:7) Pane zvimwe zvinhu zvokuti unogona kungosiyana nazvo ‘zvoperera mumwoyo mako, uri pamubhedha wako, woramba wakanyarara.’ (Pisarema 4:4) Asi kana waona kuti nyaya yacho haisi yokungosiya yakadaro, imbomira kusvikira hasha dzaserera. Mumwe mukadzi anonzi Beatriz anoti, “Kana ndagumburiswa ndinombomirira kuti hasha dziserere. Dzimwe nguva ndinotozoona kuti yanga isitombori nyaya hombe. Izvi zvinondibatsira kuti ndizotaura nezvayo ndakadzikama uye zvine ruremekedzo.”
Ziva zvinorehwa nokuregerera. MuBhaibheri shoko rokuti regerera rinobudisa pfungwa yokuti siyana nazvo. Izvi hazvirevi kuti nyaya yacho hapana zviripo kana kuti woiona sokuti hapana chakaitika. Chiripo chete ndechokuti unosiya zvipfuure nokuti kuramba uine chigumbu kunotokurwarisa kana kutoparadza imba yako kudarika dambudziko raita kuti ugumbuke.
Inzwa zvimwe
Zvaungaita Kuti Ukanganwire
Sei zvisiri nyore kukanganwira? Ona kuti Bhaibheri ringabatsira sei.


text:
MUKOMANA wekurambwa nemusikana waaidanana naye anonzi ave nekatsika kekumukurura shangu, odzicheka-cheka nebanga, mushure mezvo omurikita pamberi pehama dzake. Rutendo Chihoko akamhan’arira Alois Sande kudare redzimhosva reHarare Civil Court achiti ari kumushaisa mufaro
Chihoko akaudza mutongi wedare iri, Gamuchirai Siwardi, kuti: “Mambo wangu, ndauyawo kuno nekuti upenyu hwangu hwave parumananzombe nemukomana wandakambodanana naye uyu. Ane tsika yekuuya kumba kwedu achindirova pamberi pehama dzangu. Handizive kuti kurambana imhosva here?
Chihoko akaenderera mberi achiti Sande akamuona achifamba mumugwagwa anomubvutira shangu dzake odzicheka-cheka nebanga.
“Anondidzingirira, uye akandibata anonditorera shangu dzangu onodzicheka nebanga ozondidzorera. Paanodzidzora kumba kwedu ndipo paanondirova pamberi pehama dzangu.
“Ndave kutotya kumira neshamwari kana hama mumugwagwa nekuti akangondiona, anotondishungurudza. Ndinokumbirawo dare kuti rindidzivirirewo kumurume uyu nekuti dai vose vanorambana vachidai, zvaisambonakidza munyika muno,” akadaro Chihoko.
Sande haana kuenda kudare kuti apewo divi rake.
Mutongi Siwardi akapa Chihoko gwaro redziviriro.


text:
Morgan Tsvangirai
Mutungamiri Wenyika ye Zimbabwe uye weBato reMDC, akaberekerwa muna 1952 mudunhu reGutu, achibva kumusha weBhuhera.Anoziwikanwa nekushanda kumugodhi wekuTrojan, mudunhu reBindura, achizokwira-wo pazvidanho, kusvikira aitwa mutungamiriri weZCTU, boka remaunganidzwa rinoona nezvemamiriro evashandi muZimbabwe yese.Akabata chidanho ichi kubva mugore ra1987 kusvika muna 1999, apo akandobatsirana kuronga bato idzva rezvematongerwe enyika reMDC, iro anotungamira kusvika parizvino.
Nhasi anoziwikanwa semunhu akange akakodzera chituso cheNoble Peace Prize, nemabatiro ake aakita basa resunungura vana veZimbabwe kubva muhudzvanyiriri hwevamwe vechitema.


text:
Hurongwa hwaMwari hwoRuponesoRelated Media
1 Johani 5:11-12 Uye uku ndiko kupupura kuti: Mwari akatipa upenyu husingaperi, uye upenyu uhu huri muMwanakomana wake. Uyo ane Mwanakomana ane hupenyu; uyo asina Mwanakomana waMwari haana upenyu.
Ndima iyi inotitaurira kuti Mwari akatipa hupenyu husingaperi, uye kuti upenyu uhu huri muMwanakomana wavo, Jesu Kristu. Namamwe mashoko, nzira yokugamuchira upenyu husingaperi kugamuchira Mwanakomana waMwari. Mubvunzo ndowekuti, Ko munhu anogamuchira sei Mwanakomana waMwari?
Dambudziko roMunhu
Kuparadzaniswa naMwari
Isaya 59:2 Asi zvakaipa zvenyu zvakakuparadzanisai naMwari wenyu; zvivi zvenyu zvakavanza chiso chake kwamuri kuti arege kunzwa.
VaRoma 5:8 Asi Mwari anoratidza rudo rwake kwatiri pakuti: Tichiri vatadzi, Kristu akatifira.
Maringe nendima yaVaRoma 5:8, Mwari vakaratidza rudo rwavo kuburikidza norufu rwoMwanakomana wavo. Chikonzero nei Kristu vakafira zvivi zvedu? Nokuti magwaro matsvene anotaura kuti vanhu vose vakatadza. Chitadzo, chivi, kanakuti chitema, kutaira, kushota kana kukundikana kusvika pakatarwa naMwari. Bhaibheri, shoko raMwari rinotaura kuti “...vose vakatadza uye vakasasvika pakubwinya (kutsvene kuzere) kwaMwari.” Namamwe Mashoko, zvivi zvedu zvinotiparadzanisa naMwari mutsvene, Mwari vakarurama uye vanotonga zvakarurama nokudaro Mwari vanofanira kutonga munhu mutadzi.
Habhakuki 1:13a Meso enyu akachena zvokuti haangatarisi zvakaipa; hamungatenderi zvakaipa.
Kusakwana kwemabasa edu
Magwaro matsvene anotidzidzisa kuti hapana kunaka kwemunhu, kana kuzviita mutsvene kwemunhu, kana mabasa akanaka angaitwa nemunhu, kana zviito zvechinamato zvinogona kuita kuti munhu agamuchirwe naMwari kana kugonesa munhu kuti apinde denga. Munhu anozviti akanaka, munhu wechinamati, munhu akaipa pamwe nemunhu asina chinamati vose vane rimwe. Vose havana kukwana pakururama kwaMwari. Mushure mekukurukura pamusoro pevakadai mutsamba yaakanyorera vaRoma 1:18 kusvika vaRoma 3:8, muApostora Pauro anotaura kuti vose maJudha navaHedheni vari pasi pezvivi, vuye kuti “Hakuna akarurama, kunyange nomumwe” vaRoma 3:9-10. Kupamhidzira kushoko iri tinowana kutaura kwendima inotevera:
VaEfeso 2:8-9 Nokuti makaponeswa nenyasha, kubudikidza nokutenda, uye izvi hazvibvi kwamuri, chipo chaMwari, kwete nemabasa kuti parege kuva nomunhu anozvikudza.
Tito 3:5-7 Akatiponesa kwete nekuda kwezvinhu zvakarurama zvatakaita, asi nokuda kwetsitsi dzake. Akatiponesa kubudikidza nokuberekwa patsva nokuvandudzwa noMweya mutsvene, uyo waakadurura wakawanda kwazvo pamusoro pedu kubudikidza naJesu Kristu Muponesi wedu, kuitira kuti mushure mokunge tashayirwa mhosva nenyasha dzake, tive vadyi venhaka tiine tariro youpenyu husingaperi.
VaRoma 4:1-5 Zvino tichati Abhurahama, tateguru wedu panyama akawaneiko pazviri? Nokuti dai Abhurahama akashayirwa mhosva nemabasa angadai aine chinhu chokuzvirumbidza nacho, asi kwete pamberi paMwari. Ko rugwaro runoti kudiniko? Abhurahama akatenda Mwari uye kukanzi kwaari ndiko kururama. Zvino munhu kana achiita basa mubairo wake hautorwi sechipo chokungopiwa, asi somubairo wakamufanira. Asi kumunhu asingashandi asi achitenda Mwari uyo anoshayira mhosva munhu akaipa kutenda kwake kuchanzi kwaari ndiko kururama
Zvisinei nokuti kunaka kwomunhu kwakadini hazvigoni kuenzaniswa naMwari. Mwari akarurama zvizere. Nokudaro Habhakuki 1:13 inotionesa kuti Mwari akarurama zvakakwana haagoni kuwadzana nani kana ani zvake ane kururama kusina kukwana. Kuti Mwari vatigamuchire tinofanira kunge takakwana saivo. Pamberi paMwari takashama, kunze kwaMwari hatina mubatsiri, uye tinoshaiwa tariro matiri. Hapana mararamiro akanaka atinogona kuita pachedu angagone kutipinza denga kana kutiwanisa upenyu husingaperi. Zvakadaro mhinduro ndeipi?
Mhinduro yaMwari
Mwari haazi mutsvene basi watisingagone kusvikira tomene nekururama kwedu, asi Mwari Rudo zvekare uye azere nenyasha pamwe ne tsitsi. Nokuda kwerudo rwake, nenyasha dzake Haana kutisiya tisina tariro nemhinduro.
VaRoma 5:8 Asi Mwari anoratidza rudo rwake kwatiri pakuti: Tichiri vatadzi, Kristu akatifira.
Aya ndiwo mashoko omufaro, namamwe mashoko nhau dzakanaka dzeBhaibheri, iro shoko reVhangeri nekumwe kutaura. Ishoko riripamusoro pchipo chaMwari, mwanakomana wavo amene akava munhu, akararama asina chivi, akafa rufu rwokuroverwa pamuchinjikwa achifira zvivi zvedu, akamutsva kubva muguva kuratidza pachena kuti aivaMwana waMwari, uye kuratidza kukosha kworufu rwake panzvimbo yedu
VaRoma 1:4 Uye akaratidzwa nesimba kubudikidza naMweya Mutsvene kuti ndiye Mwanakomana waMwari, nokumuka kwake kubva kuvakafa;
VaRoma 4:25 Akaiswa kurufu nokuda kwezvivi zvedu uye akamutswa kuvapenyu nokuda kwokushayirwa mhosva kwedu
2 VaKorinde 5:21 Mwari akaita kuti uyo akanga asina chivi ave chivi nokuda kwedu, kuitira kuti maari tive kururama kwaMwari
1 Petro 3:18 Nokuti Kristu akafira zvivi zvavose kamwe chete; akarurama nokuda kwavasakarurama, kuti akuuyisei kunaMwari. Akaurayiwa mumuviri asi akararamiswa noMweya.
Tinogamuchira sei mwana waMwari?
Nokuda kwebasa rakapedzwa naJesu kristu pamuchinjikwa, Bhaibheri rinoti “Ane Mwanakomana ane hupenyu” Tinogona kugamuchira mwanakomana waMwari Jesu Kristu, saMuponesi nokutenda kwedu, tichivimba naye norufu rwake achifira zvivi zvedu.
Johane 1:12 Asi kuna vose vakamugamuchira, kuna avo vakatenda muzita rake, akavapa simba rokuti vave vana vaMwari.
Johani 3:16 Nokuti Mwari akada nyika nokudaro, kuti akapa Mwanakomana wake mumwe oga, kuti ani nani anotenda kwaari arege kufa asi ave noupenyu husingaperi. Nokuti Mwari haana kutuma Mwanakomana wake panyika kuti atonge nyika, asi kuti nyika iponeswe kubudikidza naye. Ani naani anotenda kwaari haatongwi, asi ani naani asingatendi atotongwa nokuti haana kutenda muzita roMwanakomana mumwe oga waMwari.
Izvi zvinoreva kuti mumwe no mumwe wedu anouya kunaMwari nenzira imwe: (1) chokutanga, semutadzi anonzvisisa kuipa kwake kwake, (2) chechipiri, mutadzi anonzwisisa kuti hapana mabasa angaitwa nemunhu anga muponesa, uye (3) chechitatu, kuvimba zvizere pana Kristu oga nokutenda maari bedzi kuti uponeswe.
Kana uchida kugamuchira uye nokuvimba naJesu Kristu so muponesi wako, ungada kuratidza kutenda kwako nomunamato uri nyore wokubvuma zvivi, wogamuchira kuregererwa uchiisa kutenda kwako munaKristu kuti akuponese.
Kana wavimba naKristu sokudaro, unofanira kudzidza zvoupenyu hutsva uhwu uye kuti ungaenderera mberi sei uchifamba nakristu. Unogona kutanga nokuverenga zvinyorwa zvinotevera zvinonzi “Ma ABC okukura muchiKristu”. Zvinyorwa izvi zvinokutora nhano imwe neimwe kupfuura nemuzvidzidzozvine hwaro hweshoko raMwari zvichikubatsira kuvaka nheyo yakasimba yokutenda kwako munaKristu
Related Topics: Soteriology (Salvation)


text:
Gweta remhuri yekwaDzamara, VaKennedy Masiye, vati mutongi wedare, Justice Clement Phiri, vatambira chikumbiro chavo vachiti kuratidzira kana zvirongwa zvakaita seizvi zvinobvumidzwa pasi pemitemo yenyika.
Mukuru wesangano reStudents Females Network, Muzvare Evernice Munando, vanoti vari kukurudzira hurumende kuti ikwanise kuwanisa vanhukadzi mukana wekuchengetedza hutano hwavo kuitira kuti zuva remadzimai iri rive nezvarinoreva zvakakosha kwavari.
Vagari vemudunhu re Mhondoro-Mubaira vari kupinda neMugovera musarudzo yekutsvaga munhu achatsiva vaive mumiriri wedunhu iri mudare reparamende, VaSlyvester Nguni, avo vakadzingwa mubato iri vachipomerwa mhosva yekutsigira chikwata cha Amai Joice Mujuru.


text:
Trymore Muvhawa—
MAPURISA eZimbabwe Repulic Police ari kuita basa guru rekubatsira nherera nechirikadzi dzakasiiwa nemapurisa aishandira chikamu chePolice Protection Unit (PPU) kubudikidza nekuvapa chikafu nekubhadharira vana mari dzechikoro.
Vachitaura pakupa chirikadzi chikafu nguva yadarika muHarare, Officer Commanding Police Protection Unit, Senior Assistant Commissioner Lee Muchemwa, vanoti ibasa ravo kurangarira vamwe vavo vavakashanda navo, avo vakashaya, kuburikidza nekuchengeta mhuri dzavo.
“Chirongwa chatinacho nhasi chekubatsira nherera nechirikadzi dzakasiiwa nevamwe vedu vaishandira Police Protection Unit tinochiita gore negore apo tinenge tichigovera mhuri dzavakasiya chikafu nezvimwewo. Kunze kwechikafu, vana nemadzimai ava tinovabatsira nenzira dzakasiyana-siyana.
“Tinoendesawo vana kuchikoro kusvika kuyunivhesiti asi chatinoita ndechekuti vabereki vari kugara navo vatipe magwaro anoratidza danho ravasvika,” vanodaro Snr Asst Comm Muchemwa.
Vanoenderera mberi vachiti, “Makore mazhinji, tine munda watinorima tichizopawo mhuri idzi chibage kuti vakwanise kubatsirika. Izvi zviri kuitwa kumativi ose enyika. Dzimwe dzenguva imwe yemari iyi inobva kuhomwe yePolice Commissioner General’s Fun Fare, Horse Race pamwe nekune vamwe vanotibatsira.”
Mumwe ari kubatsirwa pasi pechirongwa ichi, Mai Sally Chikwiriro, vanoti vanofara zvikuru nekuwaniswa zvekudya pamwe nekubhadharirwa mari yevana yechikoro.
“Ndinotenda Commissioner-General Chihuri nevose vePolice Protection Unit vanoita kuti chirongwa ichi chienderere mberi nekuti vanotibatsira zvikuru. Murume wangu akashaya muna 2012 asi kubva ipapo ndiri kuwana rubatsiro rwechikafu nemari yevana yechikoro.
“Ndinodawo zvakare kuti isuwo semadzimai akasiiwa nevarume tiine mhuri, ibasa redu kuti tishinge kuchengeta mhuri dzedu kuburikidza nekuita mabhindauko akasiyana-siyana,” vanodaro Mai Chikwiriro.